Kebetulan yang sukar ditafsirkan, gempa kuat landa Mexico pada tarikh sama 19 September

(Kakitangan perlindungan awam memeriksa kerosakan pada bangunan gereja Nuestra Señora de la Merced sejurus selepas gempa bumi di Guadalajara, negeri Jalisco, Mexico, pada 19 September 2022 / AFP)

MEXICO CITY, 20 September- Satu gempa bumi kuat melanda barat Mexico pada Isnin, menyebabkan sekurang-kurangnya seorang maut dan mencetuskan panik ratusan kilometer jauhnya di Mexico City.Kejadian pada tarikh sama negara itu mengalami dua gegaran dahsyat.Gempa itu dengan magnitud 7.7 menurut agensi seismologi negara menggegarkan bangunan dan menyebabkan orang ramai bergegas keluar ke jalan-jalan di ibu negara."Saya fikir saya akan mengalami serangan jantung!" kata Gabriela Ramirez, seorang penduduk Mexico City berusia 58 tahun, di mana ramai yang masih trauma dengan gempa bumi lima tahun lalu yang mengorbankan beberapa ratus orang.“Kawasan ini sangat terdedah kerana banyak bangunan yang rosak akibat gempa bumi 2017 tidak dibaik pulih, jadi ia lebih teruk dengan kebimbangan semua itu remuk,” tambahnya.Seorang maut akibat serpihan yang terjatuh di sebuah pusat beli-belah di Manzanillo di negeri barat Colima, kata Presiden Andres Manuel Lopez Obrador di Twitter.Pusat gempa terletak berhampiran pantai Pasifik, sekitar 400 kilometer (250 batu) barat ibu negara dan 59 kilometer ke selatan Coalcoman di negeri Michoacan, menurut ahli seismologi.Kedalaman dianggarkan 15 kilometer.Ia merupakan gempa bumi besar ketiga dalam rekod melanda negara Amerika Latin itu pada hari 19 September.Tetapi ia tidak lebih daripada satu kebetulan, kata agensi seismologi kebangsaan."Tiada sebab saintifik untuk menjelaskannya," tambahnya, meninggalkan persoalan kepada beberapa penduduk untuk mencari jawapan."Ia satu kebetulan yang sangat besar! Saya tidak menolak bahawa ia boleh menjadi petanda daripada Tuhan," kata Federico Garcia, 57.Penggera gempa bumi Mexico City berbunyi kurang sejam selepas ibu negara itu mengadakan latihan kecemasan sebagai sebahagian daripada acara untuk menandakan bencana pada 1985 dan 2017.“Ia berasa mengerikan,” kata Karina Suarez, 37, selepas mengosongkan bangunan di mana dia tinggal di ibu negara."Apabila penggera berbunyi, kami tidak percaya ia benar. Sungguh mengejutkan kerana ia bergegar dengan kuat sekali lagi hari ini," tambahnya.Di Michoacan, seorang cedera akibat terjatuh kaca dan terdapat kerosakan kecil pada rumah dan hospital luar bandar, kata pihak berkuasa.Beberapa kawasan di Mexico City mengalami gangguan bekalan elektrik, menjejaskan laluan kereta api bawah tanah yang terpaksa dipindahkan, kata Sheinbaum.Gempa itu mencetuskan berpuluh-puluh gegaran susulan, yang paling kuat daripadanya ialah 5.3 magnitud, menurut agensi seismologi kebangsaan.Mexico terletak di zon paling aktif lingkaran gunung berapi, yang dikenali sebagai Ring of Fire, di mana plat Pasifik bertemu dengan plat tektonik di sekelilingnya.Pada 19 September 1985, gempa bumi berukuran 8.1 magnitud di Mexico City membunuh lebih 10,000 orang dan memusnahkan ratusan bangunan.Pada ulang tahun gempa bumi itu pada 2017, gempa 7.1 menyebabkan kira-kira 370 orang terkorban, terutamanya di ibu negara.Mexico City dibina dalam lembangan semula jadi yang dipenuhi dengan sedimen bekas tasik, menjadikannya sangat terdedah kepada gempa bumi.Ibu kota itu, yang bersama-sama dengan kawasan bandar di sekelilingnya menempatkan lebih 20 juta orang, mempunyai sistem penggera amaran awal menggunakan pemantau seismik yang bertujuan memberi masa yang cukup kepada penduduk untuk mengosongkan bangunan. -AFP

(Seorang petugas syarikat insurans memeriksa kenderaan yang rosak selepas seketul batu dari Gereja San Agustin jatuh ke atasnya berikutan gempa bumi, di Guadalajara, negeri Jalisco, Mexico, pada 19 September 2022 / AFP)


Taufan Nanmadol lintasi tengah Jepun

JEPUN, 20 September - Taufan Nanmadol yang melanda Tokyo kini sedang melintasi bandar Fukuoka, barat daya Jepun. Ia membawa kepada hujan lebat dan angin kencang di sepanjang laluannya. Agensi Meteorologi Jepun menjangkakan, hujan lebat akan melanda wilayah Tokai iaitu sebuah kawasan perindustrian terkemuka.

Dengan amaran penduduk setempat perlu sentiasa bersedia berdepan kemungkinan kejadian tanah runtuh, banjir dan limpahan air sungai. Taufan Nanmadol yang ke-14 musim ini, dijangka merentasi pulau utama Jepun hingga awal esok. - REUTERS


Liz Truss akan buat penampilan pertamanya di PBB

LONDON, 20 September - Beberapa jam selepas menyampaikan ucapan di upacara pengebumian Ratu Elizabeth II pada Isnin, Perdana Menteri Britain baharu Liz Truss mengadakan penampilan sulungnya di Perhimpunan Agung Pertubuhan Bangsa-Bangsa Bersatu (PBB).Di New York minggu ini, pengganti Boris Johnson dijangka bertemu Presiden AS Joe Biden dan Presiden Perancis Emmanuel Macron iaitu dua pemimpin yang menentang keras Truss mengenai Brexit dan Ireland Utara.Truss dilantik secara rasmi sebagai Perdana Menteri baharu oleh Ratu Elizabeth II di Istana Balmoral, dalam salah satu upacara terakhir baginda sebagai ketua negara. Ratu Elizabeth II meninggal dunia dua hari kemudian dan United Kingdom (UK) memulakan tempoh berkabung selama 10 hari bermula Jumaat .Banyak aktiviti, termasuk sidang parlimen telah ditangguhkan.

Truss akan kembali ke London pada Khamis, sehari sebelum Menteri Kewangan Kwasi Kwarteng mengumumkan bajet kecemasan, selepas kerajaan itu menyatakan komitmen untuk mengurangkan beban rakyat dalam kehidupan seharian.Di PBB, Truss akan berusaha untuk "mendorong tindakan antarabangsa selanjutnya untuk menamatkan pergantungan tenaga kepada Rusia, memastikan dunia tidak berada dalam kedudukan itu lagi", jurucakapnya memberitahu pemberita.Dia juga akan membina sokongan kepada Johnson untuk Ukraine, kerana "seluruh dunia menderita apabila rejim seperti (Presiden Rusia Vladimir) Putin dibiarkan melakukan kekejaman terhadap negara jirannya", kata jurucakap itu.Dalam ucaptamanya kepada PBB pada Rabu, Truss dijangka menyuarakan bahawa bahawa UK akan kekal sebagai "pembela aktif nilai demokrasi kita" terhadap musuh yang autoritarian. - AFP


Empat terbunuh di Iran semasa protes kematian wanita dalam tahanan

DUBAI, 20 September- Empat orang terbunuh di wilayah Kurdish Iran pada Isnin apabila pasukan keselamatan melepaskan tembakan semasa protes ke atas kematian seorang wanita dalam tahanan polis.Mahsa Amini, 22 tahun dari wilayah Kurdistan Iran, koma dan meninggal dunia berikutan penahanannya di Tehran minggu lalu oleh polis moral, mencetuskan tunjuk perasaan di beberapa kawasan termasuk ibu negara.

(Sebuah akhbar dengan gambar muka depan Mahsa Amini, seorang wanita yang meninggal dunia selepas ditangkap oleh polis dilihat di Tehran, / Foto Reuters)

Dua orang terbunuh ketika pasukan keselamatan melepaskan tembakan ke arah penunjuk perasaan di bandar Kurdish Saqez, kampung halaman Amini, kata Pertubuhan Hak Asasi Manusia Hengaw di Twitter.Ia berkata dua lagi terbunuh di bandar Divandarreh dengan tembakan daripada pasukan keselamatan.Namun, tiada pengesahan rasmi mengenai kematian tersebut.Stese televisyen rasmi berkata beberapa penunjuk perasaan telah ditangkap dengan menolak beberapa dakwaan kematian di media sosial dengan menunjukkan dua pemuda yang cedera menafikan laporan mereka telah dibunuh. Nama mereka berbeza dengan nama dalam laporan Hengaw.Berhubung kecaman seluruh negara atas kematian Amini, menerusi hashtag #MahsaAminim kempen itu mencapai hampir 2 juta status di Twitter.Polis berkata Amini jatuh sakit ketika dia sedang menunggu bersama-sama wanita tahanan lain bersama polis, yang menguatkuasakan peraturan ketat di republik Islam itu yang mewajibkan wanita menutup rambut dan memakai pakaian longgar di khalayak ramai.Tetapi bapa Amini kerap kali berkata anak perempuannya tidak mempunyai sebarang masalah kesihatan, sambil menambah bahawa dia telah mengalami lebam di kakinya. Dia menganggap pihak polis bertanggungjawab atas kematiannya.Di Washington, White Houise menuntut pertanggungjawaban atas kematian Amini. "Kematian Mahsa Amini selepas kecederaan yang dialami semasa dalam tahanan polis kerana memakai tudung 'tidak wajar' adalah satu penghinaan yang mengerikan dan mengerikan terhadap hak asasi manusia," kata jurucakap White House. -REUTERS


Penemuan kubur besar di Ukraine

UKRAINE, 20 September- Presiden Kesatuan Eropah, EU menggesa penubuhan majlis tribunal antarabangsa ke atas jenayah perang selepas penemuan kubur besar yang baharu di Ukraine.Jan Lipavsky yang juga Menteri Luar Republik Czech mengatakan serangan sebegitu terhadap orang awam adalah sesuatu yang tidak dapat difikirkan dan menjijikkan.

(Penemuan kubur besar yang baharu di sini / Foto AFP)

Gesaan dibuat susulan penemuan sekitar 450 kubur kawasan hutan berhampiran Izium yang ditawan oleh Rusia sebelum ini.Sesetengah mayat yang ditemukan menunjukkan kesan-kesan diseksa.Presiden Ukraine, Volodymyr Zelensky berkata, bukti baharu penyeksaan dikenal pasti daripada mayat yang dikebumikan di kawasan itu.Ketua Pentadbiran Wilayah Kharkiv, Oleg Synegubov memberitahu, daripada mayat yang ditemukan, 99 peratus menunjukkan kesan kematian akibat keganasan.Terdapat beberapa mayat yang tangan mereka terikat dan satu mayat ditanam dengan tali terikat di bahagian leher. - AFP


Gegaran susulan 5.5 skala Richter landa Tenggara Taiwan

(Gempa bumi itu boleh dirasai di seluruh Taiwan, kata biro cuaca. Bangunan bergegar seketikadi ibu kota Taipei dan gegaran susulan terus menggegarkan pulau itu/AFP)

TAIPEI, 19 September-Gegaran susulan melanda tenggara Taiwan pada Isnin termasuk gempa bumi susulan berukuran 5.5 pada skala Richter yang dialami di ibu kota Taipei.Menurut biro cuaca pulau tersebut. Igegaran kedua itu menyusuli gempa yang berlaku sehari sebelumnya, yang menyebabkan satu korban jiwa dan sekitar 150 orang cedera.Menurut Jabatan Geologi Amerika Syarikat (USGS), gempa bumi yang berlaku baru-baru ini pada 10 pagi waktu tempatan, berada pada kedalaman 13 kilometer dan sekitar 66 kilometer dari selatan barat daya bandar pesisir Hualien.Malah, kawasan terpencil di bahagian tenggara Taiwan yang tidak mempunyai ramai penduduk dilanda beberapa gegaran sejak Sabtu.Gempa bumi berukuran 6.9 pada skala Richter yang menggegarkan kawasan tersebut pada tengah hari Ahad merupakan yang paling kuat. Ia menyebabkan kerosakan di jalan raya dan kawasan penempatan penduduk bandar Yuli. Selain itu, gempa tersebut turut meragut satu nyawa.

(Anggota bomba menjalankan usaha menyelamat mangsa di sebuah tapak bangunan runtuh akibat kejadian gempa bumi/AFP)

Empat yang lain diselamatkan dari sebuah bangunan yang runtuh.Secara keseluruhannya, 146 orang dilaporkan cedera ekoran gempa tersebut, menurut pihak berkuasa.Gempa bumi kerap berlaku di Taiwan dengan sebilangan besar sar gempa bumi yang berlaku di pulau tersebut sebelum ini menyebabkan kerosakan yang ringan meskipun Taiwan mempunyai sejarah lama bencana yang membawa maut.-AFP

Berita berkaitanGempa bumi kuat landa Taiwan


Britain, dunia ucap 'Selamat Jalan' kepada Ratu Elizabeth II

(Orang ramai menunggu Perarakan Pengebumian Negara Ratu Elizabeth II di London, Britain/AFP)

LONDON, 19 September- Ratu Elizabeth yang disemadikan pada Isnin memulakan perjalanan terakhir sambil disaksikan pemimpin dan jutaan rakyat dari seluruh dunia menerusi perjalanan istiadat terakhir yang bersejarah melalui jalan-jalan yang padat di bandar berkenaan.Keranda ratu yang dibalut bendera dan dihiasi dengan Imperial State Crown akan dibawa ke Istana Windsor.Baginda akan dimakamkan bersama bapanya, Raja George VI; ibunya, Ratu Elizabeth dan adiknya, Puteri Margaret, penyatuan semula dalam kematian bagi sebuah keluarga yang pernah menggelar diri mereka sebagai "kami berempat".Keranda suaminya, Putera Philip, yang meninggal dunia tahun lalu pada usia 99 tahun akan turut dipindahkan bersebelahan baginda.Pemakaman Ratu Elizabeth II tidak jauh berbeza daripada Putera Philip di Gereja St George, Windsor, pada April tahun lalu.Di Windsor, mahkota, "orb" dan tongkat baginda akan dialih dan diletakkan di atas altar.

Pegawai paling kanan dalam keluarga diraja, The Lord Chamberlain, secara simbolik mematahkan "tongkat jawatan" beliau dan meletakkannya di atas keranda.

Perkhidmatan biara yang berlangsung bawah operasi keselamatan polis terbesar di London bermula pada pukul 11.00 pagi waktu tempatan.Selepas kurang satu jam, seorang peniup begol akan memainkan "The Last Post", sebelum upacara itu senyap selama dua minit, disusuli lagu kebangsaan, "God Save the King."Keranda kayu oak yang dilapisi plumbum, dibaluti dengan warna ratu, kemudian diturunkan ke dalam Bilik Kebal Diraja, sambil seorang pemain begpaip memainkan alunan muzik berdukacita.Kira-kira 6,000 anggota tentera diatur untuk mengambil bahagian dalam perarakan khidmat menuju dan dari biara, di laluan ke Windsor dan perkhidmatan pemakaman di Gereja St George.Pegawai tentera tertinggi Britain, Ketua Staf Pertahanan, Laksamana Tony Radakin, menamakannya sebagai "tugas terakhir kami untuk Duli Yang Maha Mulia Ratu", mendiang ketua komander mereka dan yang pertama untuk Charles.Sementara itu, Chrissy Heerey, seorang anggota Tentera Udara Diraja adalah orang terakhir yang melepasi kebenaran untuk memberikan penghormatan terkahir kepada Ratu Elizabeth pagi ini.Heerey menyifatkan pengalaman itu sebagai luar biasa."Apabila mereka datang kepada saya dan berkata, 'betul, awak orang terakhir', saya berkata, betulkah?!" katanya kepada AFP, sebelum berangkat menyertai orang ramai untuk perarakan keranda melalui pusat bandar London."Hari yang panjang tetapi sangat berbaloi. Ia tiada apa-apa jika dibandingkan dengan apa yang ratu lakukan untuk negara.""Ketika kita semua bersiap untuk mengucapkan selamat tinggal terakhir, saya hanya ingin mengambil kesempatan ini untuk mengucapkan terima kasih."Kali terakhir Britain mengadakan upacara pengebumian negara pada 1965 untuk perdana menteri ketika zaman perang iaityu Winston Churchill," katanya.Sejak lebih enam dekad negara itu masih terus mengekalkan tradisi untuk menghormati institusi beraja. -AFP


Majlis persemadian Ratu Elizabeth II, susunan upacara lebih 12 jam

(Westminster Hall dibuka dengan kira-kira 2,000 tetamu/AFP)

LONDON, 19 September- Ratusan kerabat diraja luar dan ketua negara menghadiri majlis persemadian negara Ratu Elizabeth hari ini, menjadikan ia sebagai satu perhimpunan diplomatik terbesar dalam beberapa dekad ini.Berikut adalah aturcara majlis persemadian negara Ratu Elizabeth6.30 pagi waktu tempatan (1.30 tengah hari waktu Malaysia)Upacara memberi penghormatan terakhir di Westminster Hall berakhir8 pagi (3 petang waktu Malaysia)Pintu Westminster Hall dibuka dengan kira-kira 2,000 tetamu termasuk pemimpin dunia seperti Presiden Amerika Syarikat, Joe Biden akan mula mengambil tempat duduk.10.35 pagi (5.35 petang waktu Malaysia)Keranda Ratu Elizabeth diangkat dari catafalque, sebuah struktur pemakaman di Westminster Hall untuk dibawa menaiki gerabak yang menunggu di pintu utara Dewan Westminster.10.45 pagi (5.45 petang waktu Malaysia)Jasad Ratu Elizabeth akan dibawa dengan gerabak senjata sebagai sebahagian daripada perarakan tentera besar ke Westminster Hall.10.52 pagi (5.52 petang waktu Malaysia)Gerabak senjata tiba di West Gate di Westminster Abbey dan Raja Charles III akan mengetuai perarakan mengiringi keranda mendiang.11.00 pagi (6 petang waktu Malaysia)Perarakan Persemadian Negara dimulakan11.55 pagi (6.55 petang waktu Malaysia)Di penghujung upacara penghormatan terakhir, tiupan nafiri Last Post akan berkumandang sebelum seluruh negara bertafakur selama dua minit.12 tengah hari (7 malam waktu Malaysia)Lagu God Save the King akan dimainkan disusuli dengan irama muzik sedih.

(Upacara memberi penghormatan terakhir di Westminster Hall berakhir kira-kira 10.35 pagi waktu tempatan/AFP)

12.15 tengah hari (7.15 malam waktu Malaysia)Gerabak senjata yang menempatkan keranda mendiang akan ditarik ke arah Wellington Arch di Hyde Park Corner berhampiran Istana Buckingham, diiringi Raja Charles, kerabat diraja dan perarakan masuk oleh detasmen angkatan bersenjata kontinjen Komanwel dari 56 negara.Loceng besar Big Ben menara jam di Istana Westminster diselang seli dengan das tembakan dilepaskan tanda pada setiap satu minit.1 petang (8 malam waktu Malaysia)Keranda yang tiba di Wellington Arch, akan dipindahkan ke kenderaan diraja, bertolak ke Istana Windsor, barat London.3.06 petang (10.06 malam waktu Malaysia)Kenderaan diraja tiba di Windsor dan menuju ke istana melalui laluan Long Walk ke istana.3.40 petang (10.40 malam waktu Malaysia)Raja dan kerabat diraja menyertai perarakan dari Quadrangle di Istana Windsor sebelum rombongan berhenti di Gereja Kecil St George pada pukul 3.53 petang.4 petang (11 malam waktu Malaysia)Penstriman siaran langsung kehadiran kerabat diraja dan wakil-wakil pemimpin negara. Selepas kira-kira 45 minit, keranda akan diturunkan ke bilik kebal diraja sambil Sovereign's Piper memainkan lagu.7.30 malam (2.30 pagi Selasa, waktu Malaysia)Ratu Elizabeth II akan disemadikan di King George VI Memorial Chapel yang juga tempat persemadian bonda serta ayahanda mendiang Ratu serta suami, Putera Phillip yang meninggal dunia pada April 2021. - AFP


Energoatom tuduh tentera Rusia lakukan serangan terhadap loji nuklear kedua terbesar Ukraine

(Loji nuklear Zaporizhzhia di Ukraine yang dikuasai tentera Rusia/ REUTERS)

KIEV, 19 September - Agensi tenaga nuklear Ukraine, Energoatom menuduh tentera Rusia melakukan serangan ke atas loji nuklear kedua terbesar negara itu di selatan.Tuduhan tersebut dibuat selepas loji nuklear Zaporizhzhia yang dikuasai Moscow di Ukraine yang merupakan kemudahan atom terbesar di Eropah, menghadapi serangan tembakan yang kerap dalam beberapa bulan kebelakangan ini, meningkatkan kebimbangan mengenai insiden nuklear.Pada hari Isnin, tentera Rusia melakukan serangan peluru berpandu ke atas tapak perindustrian loji kuasa nuklear Pivdennoukrainsk, kata Energoatom dalam catatan di perkhidmatan pesanan Telegram.Tambahnya, letupan kuat berlaku hanya 300 meter dari reaktor kemudahan tetapi ia beroperasi seperti biasa.

Serangan itu merosakkan lebih daripada 100 tingkap bangunan stesen janakuasa itu, kata agensi nuklear tersebut, dan ia menyiarkan gambar kaca yang berkecai di sekeliling tingkap yang pecah.Agensi itu juga mengeluarkan gambar yang dikatakan sebagai kawah sedalam dua meter dari tempat peluru berpandu itu mendarat."Nasib baik, tiada seorang pun di kalangan kakitangan loji janakuasa cedera," kata Energoatom."Rusia membahayakan seluruh dunia. Kita perlu menghentikannya sebelum terlambat" kata Presiden Ukraine, Volodymyr Zelensky di Telegram, bertindak balas terhadap mogok tersebut.


Konflik Tajikistan-Kyrgyzstan: 94 dilaporkan maut dalam pertempuran

(Sukarelawan menghulurkan bantuan misi kemanusiaan untuk rakyat yang dipindahkan dari bandar Batken di Bishkek pada 17 September lalu/FOTO AFP)

BISHKEK, 19 September - Sekurang-kurangnya 94 orang terbunuh dalam pertempuran antara Tajikistan dan Kyrgyzstan minggu ini.Ia merupakan konflik keganasan terburuk yang pernah dialami dua negara itu sejak beberapa tahun lalu. Keadaan di kawasan sempadan yang menjadi pertikaian antara dua negara jiran Asia Tengah itu bagaimanapun dilaporkan reda petang Ahad, menurut pihak berkuasa Kyrgyztan.Tajikistan semalam berkata seramai 35 rakyatnya terbunuh, angka kematian rasmi pertama sejak pertempuran bersenjata tercetus pada hari Rabu lepas.Sementara itu di Facebook, Kementerian Luar Tajikistan juga melaporkan 25 rakyat negara itu cedera. Antaranya wanita dan kanak-kanak mengalami kecederaan.Kementerian itu menuduh tentera Kyrgyz membunuh 12 orang dalam serangan dron ke atas sebuah masjid, enam maut dalam serangan ke atas sebuah sekolah, manakala tujuh lagi maut dalam serangan ke atas ambulans.Bagaimanapun, dakwaan itu belum dapat disahkan.

(Penduduk tempatan berdoa semasa perhimpunan menuntut pihak berkuasa menyokong penduduk wilayah Batken selatan Kyrgyzstan berikutan pertempuran sempadan dengan tentera Tajik pada 16 September lalu/FOTO AFP)

Semalam, Kyrgyzstan melaporkan kira-kira 59 rakyatnya menjadi mangsa korban di wilayah sempadan selatan Batken, manakala 144 yang lain cedera.Selain itu, seramai empat askar Kyrgyz dilaporkan masih hilang.Menurut beberapa pertubuhan bukan kerajaan puluhan ribu orang telah dipindahkan dari wilayah sempadan Kyrgyz itu sejak beberapa hari lalu.Kyrgyzstan mengisytiharkan 19 September sebagai perkabungan negara. – AFP


Gempa bumi kuat landa Taiwan

(Pentadbiran kereta Api Taiwan berkata, enam gerabak terkeluar daripada landasan di Stesen Dongli di timur Taiwan selepas sebahagian kanopi platform runtuh, tetapi pihak bomba berkata tiada kecederaan/REUTERS)

TAIWAN, 19 September- Gempa bumi bermagnitud 6.8 melanda bahagian tenggara Taiwan semalam, kata biro cuaca pulau itu, menyebabkan gerabak kereta api tergelincir serta sebuah kedai serbaneka runtuh.Bencana itu turut mengakibatkan ratusan orang terperangkap di jalan kawasan gunung.Tinjauan Geologi Amerika Syarikat (AS) mengukur gempa bumi semalam pada magnitud 7.2 dan pada kedalaman 10 kilometer (km).Jabatan Bomba dan Penyelamat Taiwan berkata, seorang maut manakala 146 lagi cedera akibat kejadian gempa bumi berkenaan.Empat individu diselamatkan daripada bangunan yang runtuh di Yuli, manakala tiga lagi yang terperangkap dalam kenderaan selepas terjatuh daripada jambatan yang rosak diselamatkan dan dibawa ke hospital.Pentadbiran kereta Api Taiwan berkata, enam gerabak terkeluar daripada landasan di Stesen Dongli di timur Taiwan selepas sebahagian kanopi platform runtuh, tetapi pihak bomba berkata tiada kecederaan.

(Gempa bumi bermagnitud 6.8 melanda bahagian tenggara Taiwan semalam, kata biro cuaca pulau itu, menyebabkan gerabak kereta api tergelincir serta sebuah kedai serbaneka runtuh/REUTERS)

Lebih 600 orang terperangkap di kawasan pergunungan Chike dan Liushishi apabila jalan terhalang walaupun tiada kecederaan. Anggota pasukan penyelamat sedang berusaha untuk membuka semula jalan berkenaan, kata jabatan itu.Pusat Amaran Tsunami Pasifik AS mengeluarkan amaran untuk Taiwan selepas gegaran itu, tetapi kemudiannya menarik balik amaran berkenaan. Agensi cuaca Jepun juga menarik balik amaran tsunami untuk sebahagian wilayah Okinawa.Gempa bumi itu boleh dirasai di seluruh Taiwan, kata biro cuaca. Bangunan bergegar seketika di ibu kota Taipei dan gegaran susulan terus menggegarkan pulau itu.Taiwan terletak berhampiran persimpangan dua plat tektonik dan terdedah kepada gempa bumi.Lebih 100 orang terbunuh dalam gempa bumi di selatan Taiwan pada 2016, manakala gempa bumi bermagnitud 7.3 membunuh lebih 2,000 orang pada 1999. -REUTERS


Raja Charles ucap terima kasih sokongan dunia

(Raja Charles III memalmbaikan tanganselepas melawat Bilik Gerakan Khas (SOR) Perkhidmatan Polis Metropolitan di ibu pejabat Lambeth sebagai tanda  terima kasih kepada pekerja Perkhidmatan Kecemasan atas kerja dan sokongan mereka menjelang pengebumian mendiang Ratu/AFP)

LONDON, 19 September- Raja Charles III mengucapkan terima kasih dan manzahirkan rasa terharu yang tidak terkira terhadap rakyat Britain dan seluruh dunia di atas ucapan taklziah selepas kematian ibunya, Ratu Elizabeth II.Dalam perutusan terima kasih pada malam sebelum pengebumian negara itu berlangsung, Raja Charles berkata bahawa baginda dan Permaisuri Camilla sangat tersentuh.Pengebumian negara untuk Ratu Elizabeth diadakan di Westminster Abbey di London hari ini, mengakhiri 10 hari upacara khidmat dan perkabungan dengan ratusan ribu orang memberi penghormatan kepada ratu berusia 96 tahun itu yang berada selama tujuh dekad di atas takhta."Sejak 10 hari lalu, saya dan isteri sangat terharu dengan banyak mesej takziah serta sokongan yang kami terima dari negara ini dan di seluruh dunia."Di London, Edinburgh, Hillsborough dan Cardiff, kami sangat terharu dengan semua orang yang bersusah payah datang untuk memberi penghormatan untuk perkhidmatan sepanjang hayat ibu tersayang, mendiang ratu."Ketika kita semua bersiap untuk mengucapkan selamat tinggal terakhir, saya hanya ingin mengambil kesempatan ini untuk mengucapkan terima kasih kepada semua orang yang tidak terkira banyaknya yang sudah memberikan sokongan dan rasa senang kepada keluarga dan diri saya di saat tempoh masa kesedihan ini," kata Charles, yang menjelajahi United Kingdom sejak kematian ibunya, dalam satu kenyataan.

(Raja Charles III beramah mesra dengan orang ramai yang menunggu untuk memberi penghormatan terakhir kepada Ratu Elizabeth di Westminster Abbey, London/AFP)

Selepas berada di Westminster Abbey, keranda ratu akan dibawa ke Windsor di mana mendiang akan dikebumikan bersama suaminya, Putera Philip.Ia menamatkan tempoh berkabung negara di Britain, walaupun perkabungan diraja akan diteruskan selama tujuh hari lagi. Presiden AS Joe Biden dan Maharaja Jepun Naruhito adalah antara orang kenamaan yang memberi penghormatan di keranda mendiang raja, Biden menyilangkan dirinya dan menyentuh hatinya ketika dia berdiri di galeri di dewan zaman pertengahan.Mereka yanfmemberi penghormatan terakhir termasuk Presiden Perancis Emmanuel Macron, Raja Harald V dari Norway, Ratu Margrethe II dari Denmark, Raja Letsie III dari Lesotho dan Grand Duke Henri dari Luxembourg.-AFP


Ratu Elizabeth disemadikan di Memorial King George VI

(Keranda Raja George VI, bapa kepada mendiang Ratu Elizabeth II, dibawa ke Westmister Hall pada 11 Februari 1952 (Foto kiri), sementara (Foto kanan) keranda Ratu Elizabeth II dibawa ke dalam Westminster Abbeydi London/AFP)

LONDON, 19 September- Ratu Elizabeth II akan dikebumikan di makam Memorial King George VI di Gereja St George, Istana Windsor, di samping ayahandanya, Raja George VI, bondanya, Ratu Elizabeth I, adindanya, Puteri Margaret dan mendiang suaminya, Putera Philip di Istana Windsor.

Jasad Putera Philip yang mangkat pada usia 99 tahun, tahun lalu akan dipindahkan dan disemadikan di sisi makam mendiang baginda.

Pembinaan makam peringatan, yang direka oleh George Pace itu siap dibina pada tahun 1969.Ratu mengisytiharkan ia sebagai tempat persemadian kekal untuk bapanya Raja George VI.Raja itu mangkat pada usia 56 tahun pada Februari 1952 tetapi kematian baginda tidak dijangja dan ketika itu tiada tempat rehat khusus dikhaskan untuknya.Pada masa itu, Raja George disemadikan di Royal Vault.Bilik Kebal Diraja ialah tempat berehat terakhir bagi ahli keluarga diraja abad ke-18 dan ke-19, termasuk George III yang meninggal dunia pada tahun 1820.Dengan tiada lagi ruang untuk menempatkan makam kedua di St George's, ratu ketika itu memutuskan untuk membina sebuah lagi bilik khas untuk pemakaman ayahandanya itu.Ia yang dihasilkan sebagai tambahan pemakaman sedia ada pertama St George's sejak dibina pada abad ke-15.

(Upacara pengebumian negara untuk Ratu Elizabeth II  diadakan di WestminsterAbbey di London/AFP)

Ratu menolak idea makam menggunakan batu marmar tradisional dengan patung bersaiz sebenar yang digemari oleh kerabat diraja terdahulu untuk bapanya.Sebaliknya, kubur raja ditandakan dengan marmar rekaan sederhana menggunakan batu Belgium hitam dengan tulisan "George VI".Tanda makam lebih ringkas itu dipasang pada 31 Mac 1969, dalam satu majlis yang dihadiri ratu dan ibunya, serta Putera Philip, juga adik perempuan Elizabeth, Puteri Margaret dan keempat-empat waris raja.Sebelum kematiannya pada usia agak muda untuk seorang ketua negara, Raja George VI menikmati kehidupan keluarga yang bahagia bersama isteri dan dua anak perempuannya, merujuk kepada empat orang yang bersatu padu sebagai "kami berempat".Kematian ratu bermakna keempat-empat waris Raja George akhirnya dikebumikan bersama.Ibu ratu, juga dipanggil Elizabeth, telah dikebumikan di gereja itu pada 9 April 2002, selepas kematiannya pada usia 101 tahun.-AFP


Pemimpin negara dunia turut menerima jemputan hadiri pemakamam Ratu Elizabeth II

(Presiden AS Joe Biden menandatangani buku takziah di Lancaster House di London pada 18 September 2022, berikutan kematian Ratu Elizabeth II pada 8 September/AFP)

LONDON- 19 September- Menjelang majlis persemadian negara untuk mendiang Ratu Elizabeth II, pemimpin-pemimpin negara luar yang dijemput dilihat sudah tiba di london sejak semalam.Isteri Presiden Ukraine Volodymyr Zelensky, Olena, nampaknya akan hadir, setelah melawat keranda ratu di Westminster Hall pada Ahad.Presiden AS Joe Biden dan isterinya Jill mengetuai senarai tetamu diplomatik dan terbang ke Britain lewat Sabtu, turut memberi penghormatan di hadapan keranda.Tidak seperti beberapa pemimpin lain yang telah diminta untuk datang dengan koc bermotor yang diatur oleh kerajaan Britain, Biden dilaporkan telah diberi kebenaran untuk menggunakan limosin presiden rasminya yang dikenali sebagai The Beast.Presiden Perancis Emmanuel Macron akan hadir, kata Istana Elysee, untuk menunjukkan ikatan yang "tidak boleh dipecahkan" dengan Britain dan memberi penghormatan kepada "ratu abadi".

(Biden dilaporkan telah diberi kebenaran untuk menggunakan limosin presiden rasminya,yang dikenali sebagai The Beast/AFP)

Beliau juga antara pemimpin yang dibenarkan menggunakan pengangkutan mereka sendiri, kata pegawai British.Presiden autoritarian Recep Tayyip Erdogan dari Turki dan Jair Bolsonaro dari Brazil juga akan datang.China akan menghantar naib presidennya, Wang Qishan, atas jemputan kerajaan UK.

Walaupun Britain berpisah dengan Brexit daripada Kesatuan Eropah, Presiden Suruhanjaya Eropah Ursula von der Leyen dan ketua Majlis Eropah Charles Michel akan pergi juga.Ketua negara lain pada pengebumian itu akan termasuk Presiden Sergio Mattarella dari Itali, Frank-Walter Steinmeier dari Jerman, Isaac Herzog dari Israel dan Yoon Suk-yeol dari Korea Selatan.

Dalam langkah simbolik untuk memberi penghormatan kepada permaisuri, yang lawatan negaranya pada 2011 ke Republik Ireland membantu memulihkan ketegangan berdekad-dekad mengenai kedudukan Ireland Utara di UK, Perdana Menteri Ireland Micheal Martin akan hadir.Ramai pemimpin akan datang dari negara di mana Ratu Elizabeth menjadi ketua negara.Mereka termasuk Perdana Menteri Kanada Justin Trudeau, rakan sejawatannya dari Australia Anthony Albanese dan Perdana Menteri New Zealand Jacinda Ardern.Pemimpin dari 56 negara Komanwel turut hadir di mana Ratu Elizabeth menjadi simbolik diraja.Mereka termasuk Presiden Afrika Selatan Cyril Ramaphosa, Perdana Menteri Bangladesh Sheikh Hasina, Presiden Sri Lanka Ranil Wickremesinghe dan PM Fiji Frank Bainimarama.Disebabkan hubungan yang tegang, United Kingdom telah memilih untuk menjemput duta, bukan ketua negara, dari beberapa negara Iran, Nicaragua dan Korea Utara.Rusia dan Belarus adalah antara sekumpulan kecil negara yang dikecualikan sama sekali berikutan pencerobohan Moscow ke atas Ukraine.Presiden Rusia Vladimir Putin -- di bawah larangan perjalanan ke UK kerana sekatan, sudah menyatakan beliau tidak akan hadir.Tetapi tidak menjemput mana-mana wakil Rusia ke pengebumian permaisuri adalah "terutama menghujat ingatan Elizabeth II" dan "sangat tidak bermoral", kata jurucakap kementerian luar di Moscow pada Khamis.Rusia dan Belarus mempunyai kedutaan di London dan presiden mereka menghantar ucapan takziah kepada Raja Charles III.Negara lain tidak dijemput ialah Myanmar, Syria, Venezuela dan Afghanistan yang dikuasai Taliban. -AFP


Kerabat diraja serata dunia hadiri pengebumian Ratu Elizabeth II

(Keranda Ratu Elizabeth II, diletakkan Westminster Abbey di London sebelum upacara penbgebumian negara dijalankan/AFP)

LONDON- 19 September -Ratusan kerabat diraja dan ketua negara serata dunia dijangka menghadiri pengebumian Ratu Elizabeth II di London dan menjadi salah satu perhimpunan diplomatik terbesar dalam beberapa dekad.Westminster Abbey boleh menempatkan kira-kira 2,000 orang.Kira-kira 500 ketua negara dan pembesar asing dijangka hadir pada pengebumian rasmi itu, menurut laporan BBC dan Sky News.Turut menghadiri pengebumian negara Britain, yang pertama diadakan selama enam dekad ialah ahli keluarga ratu, pembesar istana, tokoh masyarakat dan ahli politik UK.Sebilangan besar kerabat diraja dari Eropah dan serata dunia telah mengesahkan kehadiran mereka di pengebumian raja paling lama berkhidmat di Britain.Maharaja Jepun Naruhito dan Maharani Masako akan hadir, lawatan ke luar negara pertama mereka sejak menaiki takhta pada 2019. Lawatan itu menandakan berlepas daripada tradisi Jepun, yang jarang melihat maharaja menghadiri pengebumian.

(Maharaja Jepun Naruhito ketika memberi penghormatan di keranda Ratu Elizabeth II, di Westminster Abbey/AFP)

Raja Harald V dari Norway, Putera Albert II dari Monaco, Raja Belanda Willem-Alexander, Raja Sweden Carl XVI Gustaf dan Philippe, Raja Belgium semuanya akan hadir.

Permaisuri Denmark Margrethe II, yang membatalkan satu siri acara menandakan jubli ke-50 beliau berikutan kematian sepupu ketiganya, Ratu Elizabeth, juga akan datang.Raja Sepanyol Felipe VI akan berada di sana bersama isterinya Ratu Letizia. Begitu juga bapanya, bekas raja Juan Carlos I, yang turun takhta kerana memalukan pada 2014 dan kini tinggal dalam buangan sendiri di Emiriah Arab Bersatu.Walaupun Mohammed bin Salman, putera mahkota Arab Saudi dan pemerintah de factonya, telah dijemput, ia diketahui lewat Ahad bahawa beliau tidak akan hadir.


Biden isytihar pandemik di AS sudah berakhir

(Joe Biden diwawancara dalam program Berita 60 minutes)

WASHINGTON, 19 September - Pandemik COVID-19 di Amerika Syarikat (AS) sudah berakhir, kata presidennya Joe Biden.Biden dalam temu bual dalam program berita CBS 60 minutes berkata ia susulan kebanyakan sekatan bagi membendung jangkitan di negara itu telah dimansuhkan dan aktiviti rentas negara juga kini rancak seperti sebelum pandemik"Pandemik ini sudah berakhir. Kita masih berdepan dengan COVID-19, kita melakukan banyak perkara untuk membendungnya, tapi pandemik sudah berakhir.“Kalau anda lihat, semua orang tak pakai pelitup muka lagi. “Nampaknya semua orang dalam keadaan sihat. Saya rasa keadaan semakin baik,” katanya.

(Presiden Amerika Syarikat (AS), Joe Biden/FOTO AFP)

Kenyataan Biden itu dibuat beberapa minggu selepas pentadbirannya meminta Kongres memperuntukkan dana berbilion dolar bagi mengekalkan program saringan dan vaksin Covid-19 di AS. – AFP


Teknologi pintar bantu kembalikan budaya berbasikal di China

BEIJING, 19 September- Pada satu ketika, China pernah digelar ‘Kingdom of Bicycles’ lantaran penggunaan meluas basikal sebagai pengangkutan utama rakyatnya dalam menjalani kehidupan seharian.Gerombolan penunggang basikal yang jauh mengatasi bilangan kenderaan lain di jalan raya adalah pemandangan biasa di bandar-bandar besar dan fenomena itu sering kali dirakam lensa kamera media antarabangsa apabila melaporkan berita tentang China.Namun imej sejak era 1960-an hingga lewat 80-an itu mula berubah pada 1990-an apabila kerajaan China melaksanakan dasar pengeluaran automobil negara, menyaksikan penggunaan basikal di jalanan beransur-ansur “menghilang”.Jika pada 1980-an penggunaan basikal menguasai 64% perjalanan rakyat di bandar raya ini, angka itu merosot begitu ketara kira-kira tiga dekad kemudian, iaitu hanya sekitar 17.8% pada 2014 menurut Suruhanjaya Pengangkutan Perbandaran Beijing. Akan tetapi sejak enam tahun lepas, basikal kembali popular sebagai mod pengangkutan di negara ini susulan pelaksanaan program perkongsian basikal atau dockless bike-sharing.Berkonsepkan perkongsian basikal melalui penyewaan dengan sokongan teknologi telefon pintar, khususnya bagi pembayaran mudah alih menggunakan aplikasi Alipay dan WeChat, pengangkutan dua roda itu menjadi pilihan khususnya di bandar raya ini, Shanghai, Guangzhou, Shenzen, Xi’an dan Hangzhou.Perkhidmatan itu ditawarkan oleh sekurang-kurangnya 30 pengendali, antaranya youHello bike, Mobike dan Ofo, memastikan ribuan basikal sewa pelbagai warna tersedia di kawasan strategik tumpuan awam seperti stesen kereta api, tren bawah tanah, stesen bas dan pusat beli-belah. Penulis yang berada di republik ini sejak pertengahan Julai lepas juga tertarik untuk mencuba perkhidmatan itu dan merasai sendiri pengalaman berbasikal di sekitar bandar raya ini. Hanya muat turun aplikasi yang disediakan oleh pengendali, daftar diri dan imbas kod QR pada basikal serta aktifkan bluetooth pada telefon pintar untuk membuka kunci basikal dan anda sudah sedia untuk mengayuh. Begitu mudah.Menariknya aplikasi berkenaan turut menyediakan peta lokasi basikal yang boleh disewa serta caj yang dikenakanPenulis menyewa basikal itu untuk perjalanan pergi balik dari kediaman di Jiangoumen di tengah-tengah bandar raya ini ke Dataran Tiananmen, iaitu sejauh kira-kira sembilan kilometer atau sejam kayuhan, dan hanya dikenakan bayaran 10 yuan (RM6.47).Bayaran itu hanya ditolak daripada akaun pengguna selepas basikal tersebut diletak di mana-mana tapak parkir basikal sewa dan menguncinya secara manual. Sepanjang kayuhan tersebut, penulis dapat melihat pelbagai kemudahan disediakan untuk penunggang basikal, antaranya lorong khusus yang boleh memuatkan sebuah kereta sedan selain lampu isyarat mempunyai simbol basikal. Di samping itu, ada petugas yang berperanan mengawal dan memantau lalu lintas di lorong basikal.Suhu musim panas yang mencecah 35 darjah Celsius nyata tidak menghalang warga Beijing menggunakan basikal untuk ke destinasi masing-masing termasuk mereka yang berpakaian pejabat.“Saya belajar menggunakan basikal hanya dalam masa tiga hari ketika tiba di Beijing,” menurut rakan penulis, Ntsikelelo Que Qoyo dari Afrika Selatan yang juga peserta program yang diikuti oleh penulis di sini.Malah, kenyataan lelaki berusia 30 tahun itu bahawa amat sukar melihat basikal di jalan raya di negaranya membuatkan penulis terpegun seketika.“Saya melihat ribuan basikal di kaki lima sekitar bandar raya Beijing. Selain kos yang lebih murah, ia juga lebih cepat berbanding berjalan kaki.“Saya tidak perlu beli basikal, cukup dengan menyewanya apabila perlu dan segala rekod penggunaan dan perjalanan serta caj dikenakan boleh dilihat semula dalam aplikasi,” kata Qoyo. Bagi Syukri Azmi, rakyat Malaysia yang sudah lima tahun menetap di ibu negara China ini, basikal dan pengangkutan awam menjadi pilihannya untuk bergerak di sekitar kota raya ini. “Saya lebih selesa menggunakan basikal atau subway (tren bawah tanah) di sini berbanding membeli kereta kerana pengangkutan awam lebih mudah, murah dan cepat,” katanya. Selain itu, perkongsian basikal juga merupakan antara usaha China mengurangkan pelepasan karbon ke udara, seiring dengan ikrarnya untuk mencapai neutral karbon menjelang 2060 yang diumumkan oleh Presiden Xi Jinping semasa berucap di Perhimpunan Agung Pertubuhan Bangsa-Bangsa Bersatu (UNGA) pada September 2020.“Berbanding kira-kira empat tahun dulu, saya dapati kualiti udara di Beijing ketika ini lebih baik,” kata seorang lagi rakan penulis di sini, Vincent Cheong Jia Wei. Dalam usaha menggalakkan penggunaan basikal, kerajaan China giat melaksanakan pembangunan infrastruktur yang memenuhi keperluan penunggang basikal di bandar-bandarnya sejak beberapa tahun lepas. Pada Februari 2017, lebuh raya basikal pertama China, dikenali sebagai Xiamen Bicycle Skyway di Xiamen, sepanjang 7.6 kilometer, siap dibina. Di Beijing pula, kerajaan membina lebuh raya yang menghubungkan kawasan petempatan Huilongguan di Changping dengan zon perindustrian berteknologi tinggi di daerah Haidian, sejauh 6.5 kilometer. Pada Mei lepas, media China, CGTN melaporkan UNGA menerima pakai resolusi menyokong penggunaan basikal dalam usaha memerangi perubahan iklim. Kesemua 193 negara anggota PBB sebulat suara meluluskan resolusi yang dicadangkan oleh Turkmenistan itu.Keputusan itu dicapai di tengah-tengah pengiktirafan meluas terhadap dasar perkongsian basikal awam China dalam menangani masalah pencemaran udara dan menyumbang kepada pembangunan mampan.Bagaimanapun ada isu lain yang timbul di sebalik kejayaan dasar tersebut, iaitu masalah lambakan basikal. Susulan itu, Beijing akan mengehadkan bilangan basikal kongsi di enam bandarnya kepada 800,000 unit tahun ini, memetik kenyataan Suruhanjaya Pengangkutan Perbandaran Beijing baru-baru ini.Penyedia perkhidmatan perkongsian basikal utama seperti Meituan Bike, Hello Global dan Qingju turut berikrar mengehadkan bilangan basikal mereka di kawasan kota raya Beijing kepada 400,000; 210,000 dan 190,000 unit masing-masing.Langkah itu bertujuan mewujudkan persekitaran yang adil, terbuka dan berdaya saing untuk industri perkongsian basikal, kata suruhanjaya tersebut.Usaha China menghidupkan kembali budaya berbasikal mengingatkan penulis kepada cubaan membudayakan aktiviti serupa di Malaysia pada 2017.Bagaimanapun usaha oBike, sebuah syarikat swasta berpangkalan di Singapura itu yang menggunakan kaedah hampir sama dengan China, menemui kegagalan walaupun mendapat sambutan menggalakkan pada peringkat awal.Usaha murni untuk mengurangkan pelepasan karbon selain menggalakkan gaya hidup sihat itu tidak dapat bertahan disebabkan beberapa faktor termasuk vandalisme apabila basikal dirosakkan, dicuri dan tidak diletakkan di tapak yang sepatutnya, selain kekurangan infrastruktur seperti laluan basikal yang selamat.Bukan itu sahaja, terdapat juga aduan pengguna mendakwa deposit mereka tidak dikembalikan selepas memulangkan basikal selain aplikasi dikatakan tidak mesra pengguna.Sejak beberapa tahun lepas, pelbagai usaha dilakukan oleh Dewan Bandaraya Kuala Lumpur (DBKL) untuk menggalakkan budaya berbasikal di ibu negara, khasnya bagi merealisasikan Dasar Bandar Raya Rendah Karbon menjelang 2030. Namun hingga kini penulis melihat usaha itu tidak mencapai matlamat yang disasarkan.Sekalipun ada lorong basikal, ia amat sempit dan hanya “ngam-ngam” sebuah basikal serta tidak dikawal oleh petugas bagi menjamin keselamatan penunggang selain sering “diceroboh” oleh penunggang motosikal.

“Agak sukar untuk membudayakan aktiviti berbasikal di ibu kota kerana kenderaan terlalu banyak dan tiada lorong khas untuk basikal yang luas dan selamat,” kata Sharil Yusup, 32, seorang pekerja swasta di Kuala Lumpur.(Penulis berada di Beijing sebagai peserta program China Asia Pacific Press Centre 2022 (CAPCC) atas jemputan China Public Diplomacy Association. Program bermula 20 Jun lepas dan dijadualkan tamat pada pertengahan November depan.Dianjurkan oleh China International Press Communication Center (CIPCC), program ini melibatkan lebih 70 pengamal media antarabangsa dari pelbagai negara, dan sepanjang tempoh program, peserta akan didedahkan kepada aktiviti-aktiviti termasuk syarahan mengenai pembangunan sosioekonomi, diplomasi, kebudayaan, sains dan teknologi, latihan kewartawanan dan latihan amali dengan media China serta lawatan ke wilayah-wilayah terpilih. Peserta juga berpeluang membuat liputan acara utama domestik dan diplomatik di China). -BERNAMA


Elak sentuh warga asing kurangkan risiko cacar monyet - Pegawai kanan kesihatan China

BEIJING, 19 September - Orang ramai dinasihatkan supaya tidak melakukan sentuhan fizikal dengan warga asing bagi mengelakkan kemungkinan jangkitan cacar monyet, kata seorang pegawai kanan kesihatan China.Ahli epidemiologi di Pusat Kawalan dan Pencegahan Penyakit China, Wu Zunyou menerusi catatan di halaman Weibo rasminya berkata, langkah itu sebagai pencegahan daripada jangkitan terus menular."Untuk mencegah kemungkinan terkena jangkitan cacar monyet dan sebagai sebahagian daripada gaya hidup kita, adalah disyorkan individu tidak melakukan sentuhan kulit ke kulit secara langsung dengan warga asing," katanya.Zunyou juga menyeru orang ramai mengelak 'sentuhan kulit ke kulit' dengan individu yang berada di luar negara dalam tempoh tiga minggu lalu serta semua 'warga asing' sambil memberi amaran untuk berjaga-jaga."Adalah perlu dan sangat penting untuk mengukuhkan pengawasan dan pencegahan wabak cacar monyet di peringkat nasional," tulisnya.

Catatannya itu dikongsi secara meluas di media sosial, namun telah dipadamkan semalam.Pada Jumaat lalu, kes pertama virus cacar monyet dilaporkan di negara tanah besar itu membabitkan seorang individu yang tiba dari luar negara.Bagaimanapun risiko penularan adalah rendah kerana individu terbabit dikuarantin sebaik sahaja tiba di Chongqing. -REUTERS


Wilayah AS dilanda Fiona

SAN JUAN, 19 September - Taufan Fiona membadai pantai Puerto Rico pada Ahad, telah melumpuhkan semua jaringan kuasa dan menyebabkan ancaman banjir besar di wilayah Amerika Syarikat (AS).

Angin berkelajuan 85 batu (140 kilometer) sejam, Fiona diramal akan bertambah buruk dalam tempoh 48 jam, dan akan bergerak ke arah Puerto Rico dan Republik Dominican , sebelum menuju ke utara ke perairan terbuka Lautan Atlantik.

Pusat Taufan Kebangsaan AS (NHC), berkata mata ribut itu menghampiri pantai barat daya Puerto Rico, dan "banjir besar" dijangka berlaku di sana dan di Republik Dominican.

“Kekuatan tambahan diramalkan berlaku dalam tempoh 48 jam akan datang manakala Fiona bergerak berhampiran Puerto Rico, Republik Dominican dan merentasi barat daya Atlantik," kata NHC.

Pejabat Perkhidmatan Cuaca Kebangsaan San Juan juga memberi amaran di Twitter tentang "banjir kilat yang mengancam di kawasan sungai, lebuh raya dan jalan, serta kawasan bandar, dataran rendah ."

Pulau itu kehilangan kuasa apabila Fiona menghampiri Puerto Rico, kata Gabenor Pedro Pierluisi dalam satu kenyataan yang disiarkan di Twitter.

“Kesan taufan itu, sistem elektrik kini tidak berfungsi,” katanya sambil menambah banjir dilaporkan berlaku di pelbagai bahagian di pulau itu.

Kejadian ribut itu menyebabkan kematian, dengan seorang lelaki meninggal dunia apabila rumahnya dihanyutkan air.

Presiden AS Joe Biden mengisytiharkan darurat di Puerto Rico pada Ahad, untuk membenarkan Agensi Pengurusan Kecemasan Persekutuan memberi bantuan. -AFP


Pelosi kutuk serangan Azerbaijan ke atas Armenia

TBILISI, 18 September- Speaker Dewan Perwakilan Amerika Syarikat, Nancy Pelosi mengutuk sekeras-kerasnya serangan yang dilakukan Azerbaijan ke atas Armenia yang merupakan serangan terburuk sejak perang tercetus pada 2020.Serangan tersebut disifatkan Pelosi sebagai satu pencerobohan terhadap kedaulatan Armenia. Jelas beliau lagi, Amerika memandang serius perkara tersebut melihat ia sebagai ancaman terhadap proses perjanjian damai yang sedang diusahakan. Pertempuran baharu yang tercetus di sempadan kedua-dua negara tersebut mengorbankan lebih 200 nyawa. “Kami mengutuk sekeras-kerasnya serangan itu,” kata Pelosi di samping Speaker Parlimen Armenia, Alen Simonyan, yang minggu lalu melahirkan rasa kurang senang dengan tindak balas pakatan tentera yang diketuai Rusia terhadap permintaan Yerevan untuk mendapatkan bantuan.Pelosi yang menimbulkan kemarahan China berhubung lawatan ke Taiwan bulan lalu, berkata adalah jelas bahawa pertempuran sempadan dicetuskan oleh serangan Azerbaijan ke atas Armenia dan kronologi konflik itu harus dimaklumkan dengan jelas.-REUTERS

(Speaker Dewan Perwakilan Amerika Syarikat, Nancy Pelosi membuat pengumuman di Pusat Seni Cafesjian di Yerevan, Armenia/REUTERS)


Amaran tsunami di Taiwan ditarik balik

(Biro Bomba Daerah Taitung sedang memindahkan mangsa semasa operasi menyelamat di tapak bangunan runtuh selepas gempa bumi berukuran 6.9 magnitud, di perbandaran Yuli/AFP)

TAIPEI, 18 September - Agensi Meteorologi Jepun dan Pusat Amaran Tsunami Pasifik menarik balik amaran tsunami yang dikeluarkan sejurus selepas gempa bumi kuat berukuran 6.9 pada skala Richter melanda tenggara Taiwan petang tadi.Gempa berlaku pada 2:44 petang waktu tempatan kira-kira 50 kilometer di utara bandar Taitung pada kedalaman 10 kilometer.Amaran ditarik balik selepas tiada lagi ancaman gelombang tinggi dikesan.Menurut Kajian Geologi Amerika Syarikat (USGS), gempa kuat itu menyebabkan sekurang-kurangnya tiga bangunan runtuh di sebuah bandar kecil.Di bandar Yuli di Taiwan, sebuah bangunan dua tingkat yang mempunyai kedai serbaneka di tingkat bawah runtuh.Jabatan bomba Hualien berkata, empat orang yang terperangkap di dalam bangunan itu berjaya diselamatkan.Dua bangunan lain di bandar itu runtuh tetapi tiada sesiapa berada di dalamnya. Dua jambatan berhampiran runtuh manakala dua lagi rosak.

(Gempa bumi kuat melanda Taiwan menyebabkan Pusat Amaran Tsunami AS mengeluarkan amaran selepas gegaran itu/Twitter)

Pentadbiran Kereta Api Taiwan (TRA) berkata sebuah kereta api tergelincir di stesen Dongli di Hualien.20 penumpang di dalam gerabak berjaya dikeluarkan dan tiada kecederaan dilaporkan.Gegaran turut dirasai di ibu kota Taipei dan bandar barat daya Kaohsiung.Presiden Taiwan Tsai Ing-wen menggesa orang ramai supaya berwaspada dengan gegaran susulan selanjutnya dalam beberapa jam akan datang."Bekalan air dan elektrik di beberapa kawasan juga terjejas akibat gempa bumi," tulisnya di Facebook. "Kerja bantuan bencana sedang giat dijalankan," tambah beliau. -AFP


Taufan Nanmadol; 20,000 orang bermalam di pusat perlindungan

IZUMI, 18 September - Taufan Nanmadol mula melanda kawasan barat daya Jepun, ketika pihak berkuasa menggesa berjuta-juta penduduk supaya berlindung daripada angin kencang dan hujan lebat.Ribut itu secara rasmi mendarat sekitar pukul 7 malam waktu tempatan, berhampiran bandar Kagoshima, kata Agensi Meteorologi Jepun (JMA).Ia membawa angin kencang dengan kelajuan sehingga 234 kilometer sejam.Sekurang-kurangnya 20,000 orang bermalam di pusat perlindungan di wilayah Kagoshima dan Miyazaki Kyushu.Penyiar nasional, NHK melaporkan, lebih tujuh juta orang telah diarahkan berpindah ke tempat perlindungan atau berlindung di bangunan kukuh untuk mengharungi ribut.“Sila jauhi tempat berbahaya dan berpindah jika anda merasakan sedikit pun bahaya,” twit Perdana Menteri, Fumio Kishida selepas mempengerusikan mesyuarat kerajaan berkaitan ribut."Adalah berbahaya untuk berpindah pada waktu malam. Sila bergerak ke tempat yang selamat sementara cuaca masih terang."JMA telah memberi amaran bahawa wilayah itu mungkin menghadapi bahaya "belum pernah berlaku sebelum ini" daripada angin kencang, gelombang ribut dan hujan lebat ."Kawasan yang terjejas oleh ribut menyaksikan jenis hujan yang tidak pernah dialami sebelum ini. Terutama di kawasan bawah amaran tanah runtuh, kemungkinan besar beberapa jenis tanah runtuh sudah berlaku," kata Ketua Pusat Pemantauan dan Amaran Cuaca, Hiro Kato.Menjelang petang Ahad, hampir 200,000 rumah di seluruh wilayah itu terputus bekalan elektrik. -AFP

(Seorang lelaki berbasikal dalam hujan lebat dan angin yang disebabkan olehTaufan Nanmadol di Miyazaki di pulau paling selatan Jepun Kyushu/REUTERS)


Penari Argentina dinobatkan juara dunia tango

(Constanza Vieyto (kiri) dan Ricardo Astrada (dua kiri ), bergambar bersama pemenang kategori Pista Tango Style Penari Argentina Cynthia Palacios (dua kanan) dan Sebastian Bolivar semasa final Kejohanan Tango Dunia/AFP)

BUENOS AIRES, 18 September - Dua pasangan penari Argentina dinobatkan sebagai pemenang kejohanan tango dunia.Dalam kategori pentas yang menampilkan aksi akrobatik menakjubkan, Constanza Vieyto dan Ricardo Astrada dari bandar Pergamino menewaskan 19 pasangan lain untuk muncul juara.Sementara itu empat puluh pasangan bersaing merebut gelaran dalam kategori tradisional atau "salon", tarian tango yang berasal daripada Buenos Aires.Gelaran juara menjadi milik pasangan Cynthia Palacios dan Sebastian Bolivar dari bandar Cipolletti.Lebih 20,000 orang hadir menyaksian pertunjukan muzik dan tarian, kata penganjur, dengan pusingan akhir pertandingan diadakan di pentas di hadapan Obelisk Buenos Aires yang bersejarah.Kejohanan dunia yang berlangsung dari 6 hingga 18 September itu melibatkan 560 pasangan dari 30 negara termasuk Amerika Syarikat, Perancis, Rusia, Jepun dan Filipina.-AFP

(Pemain Argentina Ricardo Astrada (kiri) dan Constanza Vieyto membuat persembahan semasa final kejohanan tango dunia di Buenos Aires Luis/AFP)


Taufan Nanmadol landa pulau Kyushu

TOKYO, 18 September- Taufan Nanmadol melanda pulau Kyushu di selatan Jepun. Agensi Meteorologi Jepun (JMA) memberi amaran tentang angin ribut dan ombak besar.Menurut JMA, taufan ke-14 pada musim ini menghampiri kepulaan itu berserta hujan yang menyebabkan risiko kepada limpahan air sungai. Berdasarkan ramalan agensi cuaca, Kyushu Selatan boleh menerima taburan hujan 400 milimeter (mm) dalam tempoh 24 jam dan tiupan angin sehingga 235 km sejam pada hari ini, manakala wilayah Tokai tengah boleh menerima 300 milimeter (mm) taburan hujan.

(Keadaan laut bergelora di pulau Kyushu/REUTERS)

Agensi penyiaran NHK memaklumkan taufan tersebut menyebabkan kerosakan di selatan Kyushu termasuk memusnahkan perhentian bas di wilayah Miyazaki dan tingkap bilik di wilayah Kagoshima.Pengendali kereta api dan syarikat penerbangan telah membatalkan perkhidmatan dan rangkaian kedai serbaneka 7-Eleven Jepun ditutup buat sementara waktu. Ribut itu diramalkan menghala ke timur dan melepasi pulau utama Jepun, Honshu sebelum bergerak ke laut menjelang Rabu. Hujan lebat melanda ibu kota Tokyo dan laluan kereta api bawah tanah Tozai digantung kerana banjir.-REUTERS


Kyrgyzstan isytihar darurat di Batken

KYRGYZSTAN, 18 September - Kyrgyzstan mengisytiharkan darurat di Batken yang bersempadan dengan Tajikistan berikutan pertempuran yang meletus di kawasan terbabit.Perintah darurat dibuat pada lewat Jumaat itu bagi membolehkan pasukan keselamatan digerakkan untuk memastikan keselamatan rakyat, memudahkan proses pemindahan dan penempatan semula penduduk. Menurut kenyataan kementerian yang bertanggungjawab dalam hal ehwal darurat, keputusan itu juga bagi mengelak lebih ramai menjadi korban.Menurut Kementerian Kesihatan Kyrgyzstan sekurang-kurangnya 24 orang terbunuh dalam pertempuran itu.

Ketegangan berpunca daripada pertikaian sempadan selain isu pengairan pertanian dan kawasan ragut untuk ternakan serta penyeludupan dan menyeberang sempadan secara haram. -


Jepun keluarkan amaran tsunami susulan gempa bumi di Taiwan

TAIPEI, 18 September - Gempa bumi berukuran 7.2 magnitud melanda pantai tenggara Taiwan pada Ahad, kata Kajian Geologi AS dan mendorong Jepun mengeluarkan amaran tsunami.Gempa itu berlaku pada pukul 2:44 petang (0644 GMT) kira-kira 50 kilometer di utara bandar Taitung pada kedalaman 10 kilometer, kata USGS.Gempa bumi berukuran 6.6 magnitud melanda wilayah yang sama pada hari Sabtu dan terdapat beberapa gegaran berlaku dan gegaran pada Ahad merupakan yang paling kuat setakat ini.

(Kesan kemusnahan akibat gempa bumi yang berlaku di Taiwan/ Foto Twitter)

Agensi Meteorologi Jepun mengeluarkan amaran tsunami kepada pulau terpencil berhampiran Taiwan.Taiwan kerap dilanda gempa bumi kerana pulau itu terletak berhampiran persimpangan dua plat tektonik. -AFP


27 maut bas terbabas di Beijing

BEIJING, 18 September - Sekurang-kurangnya 27 maut apabila bas penumpang terbabas serta terbalik di lebuh raya di wilayah Guizhou, barat daya China pada Ahad.Menurut polis, kejadian berlaku awal pagi tadi di daerah Sandu, kira-kira 170 kilometer ke tenggara Guiyang yang membawa seramai 47 penumpang.

Manakala 20 penumpang lagi dilaporkan cedera di bawa ke hospital untuk rawatan lanjut.Punca kejadian masih dalam siasatan. – REUTERS


Tiga maut, pesawat kecil bertembung di Colorado

(Bangkai salah satu pesawat kecil yang bertembung di udara di negeri Colorado, Amerika Syarikat/ Foto Twitter)

LOS ANGELES, 18 September - Tiga orang terbunuh apabila dua pesawat kecil bertembung di udara pada Sabtu di negeri Colorado Amerika Syarikat (AS), kata pihak berkuasa.Menurut Pejabat Syerif daerah Boulder, pihaknya menerima laporan mengenai kejadian pada pukul 8.54 pagi waktu tempatan (1454 GMT).Lembaga Keselamatan Pengangkutan Kebangsaan AS dalam hantaran Twitter mengesahkan ia sedang menyiasat pelanggaran di udara antara pesawat Cessna 172 dan pesawat Sonex Xenos berhampiran Longmont, Colorado, lapor Xinhua.Pasukan bantuan menemukan dua lokasi kemalangan yang berasingan, kata Pejabat Syerif dalam satu kenyataan berita.

"Pesawat pertama yang terhempas ditemukan di blok 10,000 Niwot Rd di sebelah selatan. Dua orang yang berada di dalam pesawat itu terbunuh di tempat kejadian," kata pejabat sheriff."Pesawat kedua ditemukan di blok 9,700 Niwot Rd di sebelah utara," dan seorang penumpang di dalamnya juga maut sebelum pasukan bantuan tiba di tempat kejadian, kata pejabat sheriff.Pegawai berkata punca nahas masih dalam siasatan. -BERNAMA


Paris matikan lampu Piramid Louvre lebih awal untuk jimat tenaga

MOSCOW, 18 September - Paris akan mematikan lampu di Piramid Louvre lebih awal mulai Sabtu, menurut Menteri Kebudayaan Perancis sebagai "isyarat simbolik" untuk menjimatkan tenaga.Piramid daripada kaca dan keluli di luar Muzium Louvre itu diterangi dari dalam sehingga pukul 1 pagi setiap malam. Menteri Rima Abdul Malak dalam rancangan pagi di saluran televisyen France 2 berkata pencahayaan itu akan dihentikan dua jam lebih awal daripada biasa, kata Sputnik.

"Kami akan mematikan lampu lebih awal di Piramid Louvre mulai malam ini. Louvre akan gelap pada pukul 11 malam berbanding pukul 1 pagi sebelum ini,” katanya.Mulai minggu depan, Istana Versailles akan gelap pada pukul 11 malam, sejam lebih awal daripada biasa. Sementara lampu di Menara Eiffel yang menjadi ikonik Paris akan dimatikan pada 11.45 malam berbanding 1 pagi, mulai 23 Sept. -BERNAMA


Biden hadir istiadat pemakaman Ratu Elizabeth II

(Presiden AS, Joe Biden dan isteri, Jill Biden tiba di Lapangan Terbang London Stansted untuk menghadiriistiadat pemakaman Ratu Elizabeth II/ AFP)

UNITED KINGDOM, 18 September - Presiden Amerika Syarikat (AS), Joe Biden kini berada di London bagi menghadiri istiadat pemakaman Ratu Elizabeth II.Pesawat yang membawa Biden selamat mendarat di Lapangan Terbang London Stansted kira-kira pukul 9 malam waktu tempatan.Biden dijangka memberi penghormatan terakhir kepada mendiang dan bertemu dengan Raja Charles III menjelang hari pemakaman yang dijadualkan esok.

(Presiden AS, Joe Biden dan isteri, Jill Biden tiba di Lapangan Terbang London Stansted untuk menghadiri istiadat pemakaman Ratu Elizabeth II/ AFP)

Bagaimana pun, pertemuan yang dirancang dengan Perdana Menteri Britain yang baharu, Liz Truss telah dibatalkan.Sebaliknya, mereka akan mengadakan mesyuarat dua hala di Perhimpunan Agung PBB pada hari Rabu, kata pejabatnya di Downing Street.Butiran lanjut tentang pembatalan pertemuan asal dengan Biden tidak diberikan.


Taufan Nanmadol: Hampir tiga juta penduduk di barat daya Jepun digesa berpindah

(Foto dikeluarkan Agensi Meteorologi Jepun menunjukkan imej satelit Taufan Nanmadol berhampiran pulau terpencil di selatan Jepun/AFP)

FUKUOKA, 18 September - Beribu-ribu orang berada di tempat perlindungan di barat daya Jepun pada Ahad ketika Taufan Nanmadol yang kuat melanda wilayah itu dan mendorong pihak berkuasa menggesa hampir tiga juta penduduk untuk berpindah.Agensi Meteorologi Jepun (JMA) mengeluarkan 'amaran khas' yang jarang berlaku untuk wilayah Kagoshima di wilayah selatan Kyushu, di mana ia dikeluarkan hanya apabila meramalkan keadaan yang dilihat berlaku sekali dalam tempoh beberapa dekad.Menjelang pagi Ahad, seramai 25,680 isi rumah di Kagoshima dan Miyazaki terputus bekalan elektrik, manakala perkhidmatan kereta api serantau, penerbangan dan feri dibatalkan sehingga berakhirnya ribut, kata utiliti dan perkhidmatan pengangkutan tempatan.JMA telah memberi amaran bahawa wilayah itu mungkin berdepan bahaya yang belum pernah berlaku sebelum ini berdasarkan angin kencang, gelombang ribut dan hujan lebat.

(Pengarah Bahagian Ramalan Agensi Meteorologi Jepun mengadakan sidang akhbar mengenai Taufan Nanmadol di Tokyo, Jepun/ AFP)

"Kesiapsiagaan pada tahap maksimum diperlukan," kata ketua unit ramalan JMA, Ryuta Kurora."Ia adalah taufan yang sangat berbahaya, angin akan menjadi sangat kencang sehingga beberapa rumah mungkin runtuh," kata Kurora kepada pemberita dan beliau turut memberi amaran mengenai banjir dan tanah runtuh.Setakat ini, 2.9 juta penduduk di Kyushu telah diberikan amaran pemindahan, menurut Agensi Pengurusan Bomba dan Bencana kerajaan, dan pegawai Kagoshima berkata lebih 8,500 orang sudah berada di pusat perlindungan tempatan menjelang pagi Ahad.Amaran pemindahan menyeru orang ramai untuk berpindah ke tempat perlindungan atau penginapan alternatif. -AFP


Mesir naikkan kadar tol Terusan Suez pada tahun 2023

KAHERAH, 18 September - Kadar tol transit Terusan Suez akan meningkat sebanyak 15 peratus bagi semua jenis kapal dan 10 peratus bagi kapal pukal kering dan kapal persiaran mulai tahun depan, umum Penguasa Terusan Suez (SCA) dalam satu kenyataan pada Sabtu.Pihak berkuasa berkata kenaikan harga tenaga, kadar pengangkutan dan kadar sewa harian untuk kapal, yang dijangkakan berterusan tahun depan, menjadi sebab utama untuk menaikkan tol transit di sepanjang terusan penting yang menghubungkan Laut Mediterranean ke Laut Merah itu, lapor Xinhua.

"Kenaikan (tol) tidak dapat dielak dan perlu dilaksanakan berikutan inflasi global semasa, yang memberi kesan kepada peningkatan kos operasi dan kos perkhidmatan pelayaran yang disediakan di terusan itu," kata Pengerusi SCA Ossama Rabiee.Beliau berkata SCA menyelaraskan kadar tol melalui mekanisme jelas merangkumi perubahan dalam pasaran pengangkutan maritim, sambil menyatakan terusan itu kekal sebagai laluan paling cekap dan paling murah berbanding laluan alternatif. -BERNAMA


London: Lelaki tikam dua pegawai polis didakwa dengan cubaan membunuh

LONDON, 18 September - Seorang lelaki didakwa dengan cubaan membunuh pada Sabtu berikutan menikam dua pegawai polis, menurut Scotland Yard.Mohammed Rahman, 24 tahun, dari barat London, didakwa dengan cubaan membunuh seorang konstabel lelaki dan menyebabkan kecederaan parah dengan niat terhadap seorang konstabel wanita akibat tikaman tersebut pada Jumaat di Leicester Square, kata ibu pejabat polis London.Rahman juga didakwa melakukan serangan dan dua pertuduhan mengugut seseorang di tempat awam serta pertuduhan berkaitan tiga konstabel lain, selain didakwa melakukan rompakan.

(Pegawai polis membuat pemantauan di Shaftesbury Avenue di tengah London, berikutan insiden tikaman dua pegawai polis/AFP)

Beliau dijangka hadir di mahkamah di barat daya London pada Isnin ini.Polis London mengerahkan bilangan pegawai terbanyak dalam sejarah untuk istiadat pemakaman Ratu Elizabeth II pada hari Isnin, dengan pemimpin dari seluruh dunia dijangka hadir memberi penghormatan terakhir kepada raja paling lama berkhidmat di negara itu.


(Bahagian luar bar Karaoke An Phu yang terbakar di wilayah Binh Duong, utara banda raya Ho Chi Minh/AFP)

HANOI, 17 September- Pihak berkuasa Vietnam telah menahan pemilik sebuah bar karaoke yang terbakar dan menyebabkan kematian 32 orang awal bulan ini, kata polis.Kebakaran melanda premis hiburan tiga tingkat itu sembilan hari lalu di kawasan perumahan padat di bandar Thuan An, utara hab komersial Ho Chi Minh City.Ia memerangkap pelanggan dan kakitangan ketika asap memenuhi tangga dan menghalang pintu keluar kecemasan.Tujuh belas orang cedera, dengan ramai yang mengalami patah tulang selepas api memaksa mereka terjun dari bumbung, kata polis.Polis wilayah Binh Duong menerusi satu kenyataan mengesahkan bahawa pemilik bar Le Anh Xuan, 42 tahun, telah ditahan dan akan menghadapi pertuduhan jenayah berkaitan pelanggaran peraturan pencegahan kebakaran.Dia akan ditahan dalam tahanan selama empat bulan sementara siasatan diteruskan, tambah polis.

(Pemilik bar Vietnam ditahan selepas 32 orang maut dalam kebakaran/AFP)

15 daripada mereka yang cedera telah dikeluarkan dari hospital, manakala dua yang paling parah masih menerima rawatan perubatan.Mayat 32 orang yang terbunuh telah diserahkan kepada keluarga mereka.Anggota bomba pada mulanya bergelut untuk memasuki bangunan itu kerana api yang marak dan terpaksa menumbangkan sebahagian dinding untuk masuk ke dalam.Enam puluh orang berada di dalam bar 30 bilik itu apabila kebakaran berlaku dan lapan orang ditemukan mati di dalam tandas. -AFP


Dua bekas presiden Panama didakwa terbabit skandal rasuah

(Pendakwa raya berkata Ricardo Martinelli menubuhkan 'seluruh struktur haram' untuk mengutip rasuah/AFP)

BANDARAYA PANAMA, 17 September- Pendakwa raya Panama mendakwa bekas presiden Ricardo Martinelli dan Juan Carlos Varela atas tuduhan pengubahan wang haram membabitkan syarikat pembinaan gergasi Odebrecht.Kedua-dua lelaki itu, yang secara kolektif mengetuai Panama antara 2009 hingga 2019, bagaimanapun tidak hadir perbicaraan mahkamah.Pendakwa raya menuduh pasangan itu menggunakan syarikat hadapan dan akaun bank asing untuk menerima dana daripada Odebrecht antara 2008 hingga 2014.Kira-kira 50 orang lain turut terbabit dalam pertuduhan itu, termasuk beberapa bekas menteri, kata pendakwa raya.

(Juan Carlos Varela ialah salah seorang daripada dua bekas presiden Panama yang didakwa melakukan pengubahan wang haram daripada gergasi pembinaan Odebrecht/AFP)

Pada 2016, Odebrecht mengaku bersalah di Nahkamah Brooklyn atas pertuduhan membayar lebih daripada AS$788 juta sebagai rasuah kepada pegawai kerajaan dan parti politik terutamanya di Amerika Latin, untuk memenangi kontrak infrastruktur.Syarikat Brazil itu mengaku membayar rasuah bernilai AS$59 juta di Panama sebagai pertukaran kontrak untuk membina kerja awam.Antara projek mega Odebrecht ialah membina dua laluan metro Panama, membesarkan Lapangan Terbang Antarabangsa Tocumen dan beberapa laluan di persiaran Panama City.Ia membuat bayaran lebih tinggi daripada sepatutnya kepada kerajaan Panama untuk beberapa projek, menurut Pejabat Pendakwa Raya.Varela, yang mengetuai Panama dari 2014 hingga 2019, adalah yang pertama daripada dua bekas ketua negara yang dituduh manakala parti sayap kanan Panamenistanya dituduh menerima AS$10 juta daripada Odebrecht.Varela menafikan pertuduhan itu.Martinelli, presiden dari 2009 hingga 2014 dan ahli perniagaan yang berjaya, juga dituduh menerima wang secara haram daripada Odebrecht.Dia "sepenuhnya mengetahui sumber dana itu yang tidak sah" dan malah telah menubuhkan "seluruh struktur haram" untuk mengutip rasuah, kata pendakwa raya.Dua daripada anak lelaki Martinelli, yang kedua-duanya dipenjarakan di AS selepas diekstradisi dari Guatemala, telah mengaku bersalah menerima AS$28 juta daripada Odebrecht. -AFP


(Kelapan-lapan cheetah merupakan sumbangan daripada kerajaan Namibia/AFP)

NEW DELHI, 17 September- Lapan ekor cheetah Namibia tiba di India, beberapa dekad selepas kepupusan di negara itu.Ia sebahagian projek bercita-cita tinggi kerajaan untuk memperkenalkan semula kucing besar berbintik itu di negara berkenaan.Pegawai berkata projek itu adalah penempatan semula cheetah antara benua pertama di dunia, haiwan darat terpantas di planet ini.Kelapan-lapan cheetah merupakan sumbangan daripada kerajaan Namibia.Lima ekor betina dan tiga jantan dipindahkan dari taman rekreasi di Namibia menaiki pesawat sewaan Boeing 747 yang digelar "pesawat Kucing" untuk penerbangan selama 11 jam.Perdana Menteri, Narendra Modi mengetuai acara pelepasan haiwan itu di Taman Negara Kuno, tempat perlindungan hidupan liar yang terletak 320 kilometer di selatan New Delhi.“Hari ini cheetah telah kembali ke tanah India,” kata Modi dalam ucapan video selepas ketibaan pesawat tersebut, yang bertepatan dengan ulang tahun ke-72 pemimpin itu."Kesedaran cintakan alam semula jadi di India juga telah bangkit dengan kekuatan penuh. "Kita tidak boleh membiarkan usaha kita gagal," katanya.

(India mulakan projek penempatan semula cheetah antara benua/AFP)

Setiap haiwan berumur dua hingga lima setengah tahun itu, telah dipasang dengan kolar satelit untuk memantau pergerakan mereka.Mereka pada mulanya akan disimpan di dalam kandang kuarantin selama kira-kira sebulan sebelum dilepaskan di kawasan hutan terbuka.India pernah menjadi rumah kepada cheetah Asiatik tetapi ia telah diisytiharkan pupus di negara itu menjelang 1952.Subspesies yang sangat terancam, yang pernah berkeliaran di seluruh Asia Barat, Asia Tengah dan India, kini hanya ditemui dalam jumlah yang sangat kecil, di Iran.Usaha untuk memperkenalkan semula cheetah ke India semakin dipercepat pada 2020 apabila Mahkamah Agung memutuskan bahawa cheetah Afrika, boleh ditempatkan di India di "lokasi yang dipilih dengan teliti" secara eksperimen.Cheetah telah pupus di India terutamanya disebabkan kehilangan habitat dan aktiviti berburu.Seorang putera India, Maharaja Ramanuj Pratap Singh Deo, dipercayai telah membunuh tiga ekor cheetah terakhir di India pada akhir 1940-an. -AFP


Jepun bersiap sedia hadapi Taufan Nanmadol

(Seorang pegawai Agensi Meteorologi Jepun memberi taklimat mengenai Taufan Nanmadol /AFP)

TOKYO, 17 September- Agensi cuaca Jepun mengeluarkan amaran mengenai risiko taufan "sangat berbahaya" menuju selatan pulau Kyushu dan menggesa penduduk supaya berlindung sebelum ia membadai.Taufan Nanmadol menghasilkan angin ribut sehingga 270 kilometer sejam dan diklasifikasikan sebagai ribut "ganas", peringkat tertinggi.Menjelang lewat petang ia menghampiri pulau Minami Daito yang terpencil, 400 kilometer ke timur pulau Okinawa.Ribut itu dijangka menghampiri atau mendarat pada hari Ahad di wilayah Kagoshima selatan Kyushu, kemudian bergerak ke utara pada hari berikutnya sebelum menuju pulau utama Jepun."Terdapat risiko ribut yang tidak pernah berlaku sebelum ini, ombak tinggi, lonjakan ribut dan rekod hujan," kata Ketua Unit Ramalan Agensi Meteorologi Jepun, Ryuta Kurora kepada pemberita.“Kewaspadaan maksimum diperlukan,” katanya sambil menggesa penduduk berpindah lebih awal."Ia adalah taufan yang sangat berbahaya."Kurora berkata agensi cuaca berkemungkinan mengeluarkan amaran tertingginya hari ini untuk wilayah Kagoshima."Angin akan menjadi sangat kencang sehingga beberapa rumah mungkin runtuh dan berlaku banjir serta tanah runtuh.Menjelang ketibaan Taufan Nanmadol, pembatalan penerbangan mula menjejaskan lapangan terbang serantau termasuk di Kagoshima, Miyazaki dan Kumamoto, menurut laman web Japan Airlines dan All Nippon Airways. -AFP

(Agensi cuaca Jepun pada 17 September 2022, memberi amaran tentang taufan "sangat berbahaya" menuju ke pulau Kyushu di selatan negara itu/AFP)


(Kemalangan perlombongan kerap berlaku di Indonesia akibat tanah runtuh/Foto hiasan)

PONTIANAK, 17 September- Penyelamat Indonesia telah menemukan tujuh mayat selepas tanah runtuh di lombong emas haram yang menimbus kita-kira 20 orang, kata pegawai.Mangsa sedang melombong emas di lereng bukit apabila tanah runtuh yang dicetuskan oleh hujan lebat melanda kawasan di barat pulau Borneo, di wilayah Kalimantan Barat."Tujuh orang mati dan lima yang lain ditemui cedera. Yang lain masih hilang," kata Ketua Daerah Lembah Bawang Adris kepada agensi berita AFP.

(Tujuh maut insiden tanah runtuh di lombong emas Indonesia/AFP)

Tragedi itu berlaku Khamis lepas tetapi berita tidak segera disampaikan berikutan lokasi kejadian yang terpencil.Polis tempatan berkata mereka telah berjaya mengenal pasti empat daripada mayat yang ditemukan dan usaha mencari mangsa lain diteruskan dengan bantuan penduduk tempatan dan keluarga mangsa.Ketua polis kawasan itu, Bayu Seno berkata pasukan penyelamat masih dalam perjalanan dari bandar terdekat Pontianak, lebih 160 kilometer dari kawasan yang dilanda tanah runtuh."Pencarian mungkin mengambil masa seminggu, tetapi jika hujan berterusan usaha itu perlu ditangguhkan untuk mengelak lebih banyak tanah runtuh," tambahnya. -AFP


(Penyelamat mencari mangsa yang terselamat di bawah runtuhan bangunan yang runtuh di Amman, Jordan , pada 14 Sept 2022/REUTERS)

AMMAN, 17 September- Mayat terakhir telah ditarik keluar dari serpihan bangunan runtuh di ibu negara Jordan ketika usaha pencarian ditamatkan selepas empat hari, menjadikan jumlah terkorban meningkat kepada 14 orang."Pasukan penyelamat dapat mengeluarkan seorang yang maut pada hari Sabtu, angka kematian kini berjumlah 14 orang," kata jurucakap Keselamatan Awam, Amer al-Sartawi.Operasi menyelamat besar-besaran bermula apabila bangunan kediaman empat tingkat itu tumbang pada Selasa lepas di Jabal al-Weibdeh, salah sebuah kawasan kejiranan tertua di sini.Penemuan mayat itu, yang menurut sumber perubatan adalah seorang wanita, bermakna semua yang hilang telah diambil kira."Pendakwa raya Jordan telah mengarahkan penahanan tiga individu bagi membantu siasatan. Mereka terdiri daripada pengurus bangunan dan dua orang lain yang terlibat dalam kerja pengubahsuaian," kata media kerajaan.Tapak tragedi itu terletak di daerah Jabal al-Weibdeh di tengah ibu negara, terkenal dengan kehidupan budaya yang rancak dan rumah kepada sejumlah besar ekspatriat.Khamis lepas, pekerja kecemasan berjaya menyelamatkan seorang kanak-kanak perempuan berusia empat bulan dari serpihan.Kanak-kanak itu hanya mengalami lebam kecil. -AFP

(14 disahkan maut dalam kejadian bangunan runtuh di Jordan)


24 maut pertempuran konflik sempadan Kyrgyzstan-Tajikistan

BISHKEK, 17 September - Susulan 24 maut dalam pertempuran di sempadan Kyrgyzstan-Tajikistan, penduduk di wilayah itu mengadakan protes di luar bangunan parlimen Kyrgyzstan.Pertempuran berlaku susulan konflik antara pengawal sempadan kedua-dua negara itu tercetus pada awal Jumaat.Kesemua mayat dibawa ke hospital di wilayah Batken.Selain itu, kira-kira 90 orang di pihak Kyrgyz cedera dalam pertempuran itu.

(Penunjuk perasaan berhimpun di luar bangunan Parlimen Kyrgyz susulan konflik sempadan antara Kyrgyzstan-Tajikistan/Syot layar REUTERS)

Kedua-dua pihak saling menuding jari berhubung pihak yang melanggar perjanjian namun bersetuju untuk pelucutan senjata pada 4 petang waktu tempatan.Ketegangan di wilayah itu akibat pertikaian sempadan, termasuk pengairan pertanian, kawasan ragut ternakan, penyeludupan dan lintasan sempadan haram. - REUTERS


Malaysia suarakan kebimbangan pertempuran terkini di Nagorno-Karabakh

(Orang ramai berkabung menghadiri pengebumian anggota tentera Azerbaijan, Sabuhi Ahmadov, yang terbunuh dalam pertempuran sempadan antara Azerbaijan dan Armenia baru-baru ini/FOTO REUTERS)

PUTRAJAYA, 17 September - Malaysia menyuarakan kebimbangannya terhadap situasi semasa di Nagorno-Karabakh, wilayah yang menjadi pertikaian berikutan pertempuran terbaru antara tentera Azerbaijan dan Armenia.Berdasarkan laporan pertempuran yang bermula pada Isnin itu meragut lebih 150 nyawa.Kementerian Luar (Wisma Putra) dalam satu kenyataan pada Sabtu memaklumkan Malaysia menyeru semua pihak terlibat dalam konflik itu bertenang, menyambung semula rundingan secara aman dan mengelak menjadikan konflik bertambah buruk dengan mencari penyelesaian untuk mengembalikan keamanan yang berpanjangan di rantau itu.“Malaysia sentiasa menyokong berdasarkan empat (4) resolusi Majlis Keselamatan Pertubuhan Bangsa-Bangsa Bersatu (PBB) serta forum pelbagai hala Pertubuhan Kerjasama Islam (OIC) dan Pergerakan Negara-Negara Berkecuali (NAM). "Malaysia juga sentiasa menyokong resolusi dan inisiatif oleh OIC dan PBB mengenai konflik Nagorno-Karabakh.“Malaysia juga mengundi menyokong Resolution 62/243: The Situation in the Occupied Territories of Azerbaijan yang diterima pakai pada 14 Mac 2008 pada Sesi ke-62 Perhimpunan Agung PBB,” menurut kenyataan itu.

Resolusi itu selaras dengan resolusi PBB yang berkaitan dengan isu penyelesaian konflik secara aman berdasarkan menghormati integriti wilayah dan larangan mencabuli sempadan wilayah yang diiktiraf di peringkat antarabangsa. - BERNAMA


Ratusan mayat ditemui dengan tangan terikat - Ukraine

IZIUM, 17 September - Sebanyak 450 mayat ditemui di tapak perkuburan besar di wilayah yang ditawan semula daripada tentera Rusia, pada Jumaat.Kesemua mayat ditemui dengan tangan terikat ke belakang berhampiran bandar Izium dengan menempatkan kebanyakannya orang awam, kata Gabenor Wilayah Kharkiv Oleh Synehubov.“Kami berada di tapak pengebumian. Ramai orang awam yang dikebumikan di sini, dan kini menurut maklumat kami, mereka semua mempunyai tanda-tanda kematian berunsurkan keganasan.“Ada mayat dengan tangan terikat ke belakang. Setiap fakta akan disiasat dan akan dinilai dengan betul dan sah,” kata Synehubov.Pihak berkuasa turut menggali tapak perkuburan yang menempatkan kira-kira 200 salib kayu dan menjumpai hampir 20 beg mayat putih.Tapak di Izium itu adalah bekas kubu barisan hadapan Russia, menjadi perkuburan terbesar ditemui di Eropah sejak selepas Perang Balkan pada 1990-an.Tentera Ukraine menawan semula Izium selepas ribuan tentera Russia melarikan diri, meninggalkan senjata dan peluru.

(Seorang askar Ukraine berjalan di antara kubur kebanyakan orang awam dan askar Ukraine yang tidak dikenali di tanah perkuburan buatan sendiri di bandar Izium, baru-baru ini/FOTO REUTERS)

Ketua Polis Ukraine, Ihor Klymenko pada sidang media pula berkata, semua mayat ditemui di tapak itu setakat ini, dipercayai orang awam, walaupun ada maklumat beberapa tentera mungkin dikebumikan di tempat yang sama.“Rusia meninggalkan kematian di mana-mana dan mesti bertanggungjawab,” kata Presiden Ukraine Volodymyr Zelenskiy dalam ucapan video semalam.Bagaimanapun, Russia menafikan angkatan tenteranya melakukan kekejaman.Ketua pentadbiran pro-Russia yang meninggalkan kawasan itu minggu lalu, Vitaly Ganchev, mendakwa tentera Ukraine bertanggungjawab atas pembunuhan itu dan cuba menyalahkan Moscow - REUTERS


10 maut akibat hujan lebat, banjir di Marche

MILAN, 17 September- Angka korban akibat hujan lebat dan banjir di wilayah tengah Itali, Marche meningkat kepada 10 orang.Anggota penyelamat meneruskan operasi mencari dan menyelamat tiga yang masih hilang.Banjir terburuk melanda bandar Senigallia, manakala bandar-bandar kecil di bukit berhampiran bandar pelancongan Renaissance Urbino turut dilanda banjir.Air sungai bersama lumpur mengalir deras melalui jalan-jalan utama.

(Keadaan di salah satu kawasan yang dilanda banjir di Marche / Foto AFP)

Puluhan mangsa terpaksa melarikan diri dengan memanjat bumbung rumah dan pokok sementara menunggu diselamatkan.Itali dilaporkan menerima hujan luar biasa sekitar 400 milimeter dalam tempoh dua hingga tiga jam.Ia bersamaan satu per tiga berbanding jumlah hujan diterimanya dalam masa setahun. -AFP


China rekod kes pertama cacar monyet

(Imej diambil menggunakan mikroskop elektron oleh Pusat Kawalan dan Pencegahan Penyakit (CDC) menunjukkan virus cacar monyet yang matang berbentuk bujur (kiri) dan virus belum matang berbentuk bukat (kanan) pada sampel kulit manusia/FOTO AFP)

BEIJING, 17 September - China merekodkan kes pertama cacar monyet membabitkan seorang pengembara yang bergejala ketika menjalani kuarantin COVID-19, menurut pihak berkuasa kesihatan Chongqing, semalam.Suruhanjaya Kesihatan dalam satu laporan berkata, individu terbabit didiagnosis selepas mengalami gejala termasuk ruam kulit.Pesakit cacar monyet itu dikategorikan kes sebagai jangkitan import.Di bawah strategi 'Sifar COVID-19', China mewajibkan pelawat yang memasuki negara itu mesti melengkapkan pengasingan antara satu hingga dua minggu ketika ketibaan.Susulan pesakit diasingkan serta-merta apabila memasuki bandar, tiada kesan penularan sosial dan risiko penularan adalah rendah.

Pada minggu lalu, Hong Kong merekodkan kes pertama cacar monyet membabitkan seorang pengembara lelaki berusia 30 tahun yang menunjukkan simptom ketika menjalani tempoh kuarantin COVID-19 tiga hari di bandar itu.Menurut pegawai kesihatan, pesakit cacar monyet itu tiada kontak dengan masyarakat dan diklasifikasikan sebagai kes import yang mengatakan risiko untuk penduduk Hong Kong dijangkiti virus itu adalah sangat rendah - AFP


Kerajaan tentera Sudan setuju serah pada pemimpin politik pilih ketua negara

(Komander separa tentera, Mohamed Hamdan Daglo/ REUTERS)

KHARTOUM, 17 September - Kerajaan tentera Sudan bersetuju menyerahkan kepada pemimpin-pemimpin politik untuk memilih ketua negara dan perdana menteri yang baharu.Pengumuman dibuat komander separa tentera, Mohamed Hamdan Daglo selepas pertemuan dengan pemimpin junta, Abdel Fattah al-Burhan yang mengetuai rampasan kuasa tentera tahun lalu.Menurutnya, pihak tentera bersedia kembali menjalankan tugas mereka seperti yang ditetapkan dalam perlembagaan dan undang-undang negara selepas pemilihan dibuat.

Beliau bagaimanapun tidak memberi tarikh; kuasa dikembalikan kepada pentadbiran awam."Kami memperbaharui komitmen kami sebelum ini untuk institusi ketenteraan keluar dari kuasa dan menyerahkan tadbir urus kepada orang awam," kata Daglo, juga dikenali sebagai Hemeti, di Twitter.Sudan telah digegarkan oleh kegawatan sejak Burhan mengetuai rampasan kuasa tentera pada Oktober tahun lalu yang menggulingkan blok awam arus perdana itu daripada kuasa dan mencetuskan kutukan antarabangsa yang meluas. -AFP


Presiden Tunisia keluarkan dekri hukum penyebar berita palsu

TUNIS, 17 September - Presiden Tunisia, Kais Saied mengeluarkan dekri pada hari Jumaat bagi menghukum penyebaran berita palsu dengan penjara sehingga lima tahun, meningkat kepada 10 tahun apabila jenayah sedemikian dianggap menyasarkan pegawai atasan.Dekri itu yang diterbitkan dalam Jurnal Rasmi, mentakrifkan kesalahan itu sebagai berbincang menggunakan rangkaian komunikasi dan sistem maklumat untuk menghasilkan, mempromosi, menerbitkan atau menghantar maklumat atau khabar angin palsu.Langkah itu diambil 14 bulan selepas Saied mengatur rampasan kuasa dan kononnya ingin mempertanggungjawabkan mereka yang membawa kemudaratan kepada hak orang lain, ketenteraman awam dan pertahanan negara bersama-sama mereka yang mencetuskan panik dalam kalangan penduduk.

Kesalahan itu juga boleh dihukum denda 50,000 dinar (AS$15,600.00).Dekri itu dikecam di media sosial selepas diterbitkan sebagai cubaan untuk menutup mulut wartawan.Saied pada Julai tahun lalu memecat kerajaan dan menggantung parlimen, sebelum kemudian membubarkan badan perundangan sepenuhnya.Ramai rakyat Tunisia pada mulanya mengalu-alukan tindakannya menentang sistem demokrasi yang ditubuhkan selepas Arab Spring tetapi secara meluas dilihat sebagai tidak berfungsi.


Thailand: Pelajar maut pistol meletup secara tiba-tiba

BANGKOK, 17 September - Seorang pelajar lelaki berusia 15 tahun maut apabila senjata api buatan sendiri yang dibawa rakannya ke sekolah meletup secara tiba-tiba. Dalam kejadian 1.30 petang Khamis, pelajar Sekolah Lad Pla Duk di daerah Bang Bua Thong, Nonthaburi dilaporkan cedera parah di kepala dan meninggal dunia di tempat kejadian.Komander polis wilayah Nonthaburi, Mejar Jeneral Paisan Wongwatcharamongkol, berkata siasatan mendapati seorang pelajar membawa pistol buatan sendiri milik seorang pelajar senior ke sekolah.Pelajar itu menyembunyikan pistol itu di dalam jaketnya kerana mahu menunjukkan senjata berkenaan kepada mangsa.

“Pistol itu dipercayai meletup secara tiba-tiba dan peluru terkena kepala mangsa yang sedang duduk di hadapan komputer.“Siasatan juga mendapati kedua-dua pelajar itu berkawan rapat,” katanya pada sidang media.Empat pelajar menjadi saksi kejadian itu."Pelajar yang membawa pistol itu didakwa atas kesalahan memiliki senjata api secara haram dan menyebabkan kematian," katanya. -BERNAMA


(Bendera Kesatuan Eropah berkibar di luar ibu pejabat Suruhanjaya EU di Brussels/REUTERS)

BRUSSELS, 16 September- Suruhanjaya Eropah bercadang memperkenalkan sekumpulan peraturan baharu bagi memastikan kebebasan media daripada campur tangan pihak berkuasa.Ia berikutan campur tangan yang semakin membimbangkan di negara-negara EU timur seperti Hungary.Menurut Brussels, televisyen awam di Hungary secara meluas dilihat sebagai jurucakap kepada Perdana Menteri Viktor Orban.Pluralisme media juga menjadi kebimbangan di Republik Czech dengan bekas Perdana Menteri Andrej Babis memiliki kumpulan media utama dan dituduh menggunakan akhbarnya untuk menyerang integriti saluran berita lain."Akta Kebebasan Media Eropah akan menyediakan perlindungan bersama untuk menjamin bahawa media kami dapat beroperasi tanpa sebarang gangguan, sama ada peribadi atau awam," kata pesuruhjaya EU, Thierry Breton."Kami mencadangkan peraturan yang akan terpakai secara menyeluruh di Eropah dengan cara yang sama dan mengikut peraturan yang sama," katanya.

(EU cadang peraturan baharu lindungi kebebasan media/AFP)

Salah satu komponen utama undang-undang itu ialah pembentukan pihak berkuasa baharu yang akan membenarkan 27 negara EU memerhatikan penggabungan media yang akan menjejaskan kepelbagaian pemilikan media.Ia juga akan menuntut agar pembiayaan media kerajaan "mencukupi dan stabil" bagi menghalang kerajaan menggunakan peruntukan belanjawan untuk menekan syarikat media dan bilik berita milik awam.Peraturan itu, yang perlu diluluskan oleh negara anggota EU dan Parlimen Eropah, juga memerlukan kerajaan negara anggota meluluskan undang-undang yang menjamin perlindungan sumber kewartawanan dengan secukupnya.Badan pemantau seluruh Eropah akan terdiri daripada pengawal selia nasional yang akan memastikan penguatkuasaan undang-undang yang betul di seluruh EU.Mereka juga akan menyelaraskan tindak balas EU terhadap media bukan EU, sumber utama kebimbangan selepas kesukaran untuk menyelaraskan respons bersatu terhadap kehadiran Russia Today, saluran televisyen yang dibiayai Kremlin, pada hari-hari selepas pencerobohan Ukraine oleh Rusia."Kami mahu ia digunakan secepat mungkin kerana kami menganggapnya sebagai perkara yang sangat mendesak," kata Naib Presiden Suruhanjaya EU Vera Jourova. -AFP


Banjir di wilayah Marche: Tujuh maut, tiga masih hilang

MILAN, 16 September- Sekurang-kurangnya tujuh orang terkorban, manakala tiga lagi masih hilang dalam insiden banjir dan hujan lebat yang melanda wilayah tengah Itali, Marche semalam. Pihak berkuasa tempatan berkata mereka tidak menjangkakan berlakunya "bom air" secara tiba-tiba kerana kira-kira 400 milimeter hujan turun dalam tempoh dua hingga tiga jam, sehingga menenggelamkan jalan di beberapa bandar di Wilayah Ancona dan Pesaro-Ubino.Rakaman yang dikeluarkan oleh pasukan bomba menunjukkan pengendali menunjuk arah jalan-jalan di bandar tepi laut Sinigallia di atas bumbung bagi menyelamatkan orang ramai dan memindahkan mereka yang terjejas. Manakala yang lain pula cuba membersihkan jalan.Pihak berkuasa memaklumkan perkhidmatan menyelamat masih mencari mangsa yang terselamat.Sementara itu, pemimpin Parti Demokratik (PD) Itali menulis di Twitter bahawa mereka akan menghentikan kempen menjelang pilihan raya kebangsaan yang akan diadakan pada 25 September ini.- REUTERS

(Pasukan penyelamat tiba di di jalan yang dinaiki air selepas hujan lebat melanda pantai timur wilayah Marche di Senigallia, Itali/REUTERS)


Vietnam kekal pengeksport kopi kedua terbesar dunia

HANOI, 16 September- Kopi Vietnam yang dieksport ke lebih 80 negara serta wilayah dan menguasai 14.2 peratus pasaran global menjadikan negara itu pengeksport kedua terbesar di dunia.Vietnam mengeksport 112,531 tan kopi bernilai US$266 juta pada Ogos, meskipun dari segi kuantiti menunjukkan penurunan sebanyak empat peratus tetapi nilai jualan produk itu mencatatkan peningkatan 13 peratus , lapor Agensi Berita Vietnam (VNA), memetik Jabatan Am Kastam negara itu.Dalam tempoh lapan bulan, Vietnam merekodkan keuntungan US$2.8 bilion hasil eksport 1.2 juta tan kopi. Kopi ialah satu daripada enam elemen utama yang menjana kewangan dengan hasil tahunan melebihi US$3 bilion. Pasaran utamanya ialah Eropah, Amerika Syarikat, Rusia, Jepun dan United Kingdom. Menurut VNA, Vietnam pada masa ini mempunyai 97 kilang pemprosesan biji kopi dengan kapasiti penghasilan tahunan sebanyak 1.5 juta tan, 160 pemanggang kopi, lapan jenama kopi segera dan 11 kemudahan pengeluaran kopi campuran.- BERNAMA


Taufan Muifa badai pantai timur China, 1.6 juta penduduk dipindahkan

(Ombak besar akibat Taufan Muifa di sepanjang pantai Hangzhou di wilayah Zhejiang timur China pada 14 September 2022/Foto AFP)

SHANGHAI, 16 September- Angin kencang dan hujan lebat melanda pantai timur China, selepas dibadai Taufan Muifa. Ia memaksa kira-kira 1.6-juta penduduk meninggalkan kediaman masing-masing. Daripada jumlah itu, 426,000 penduduk dipindahkan di Shanghai dan 1.2 juta lagi ditempatkan di pusat pemindahan sementara di Zhejiang. Kebanyakkan penerbangan di lapangan terbang utama Shanghai, turut dibatalkan. Menurut laporan agensi berita Xinhua, Muifa yang membawa kelajuan angin sehingga 82km sejam, membadai kawasan pesisir Qingdao, kira-kira pukul 12 tengah malam tadi. Tiada kematian atau kerosakan dilaporkan setakat ini. Banjir turut berlaku di beberapa kawasan di sepanjang Delta Sungai Yangtze dan tanah runtuh dilaporkan di Ninghai dan Zhejiang.-AFP

(Seorang pekerja membersihkan serpihan dari kaki lima selepas taufan Muifa melanda Shanghai pada 15 September 2022/Foto AFP)


134 maut, ribuan rumah musnah akibat banjir di Sudan

KHARTOUM, 16 September- Sekurang-kurangnya 134 orang terkorban dan puluhan ribu rumah musnah dalam kejadian banjir dan hujan berterusan di negara timur laut Afrika, Sudan. Hujan lebat biasanya berlaku antara Mei dan Oktober menyebabkan banjir teruk setiap tahun serta memusnahkan harta benda, infrastruktur dan tanaman.Majlis Kebangsaan bagi Pertahanan Awam berkata banjir telah mengorbankan sejumlah 134 orang serta menyebabkan 120 yang lain cedera, dan merosakkan atau memusnahkan lebih 128,000 rumah.Air boleh dilihat membanjiri kampung dan jalan raya dalam rakaman banjir yang disiarkan menerusi televisyen kerajaan.Penduduk terjejas berlindung di bawah khemah sementara yang diperbuat daripada kain lusuh selepas banjir menghanyutkan rumah merekaBulan lalu, kerajaan mengisytiharkan darurat akibat banjir di enam daripada 18 negeri di Sudan.Jumlah kematian pada musim ini telah meningkat daripada 112 yang diberikan awal bulan ini. Angka terkini, jumlah kematian tertinggi berlaku di negeri tengah Kordofan Utara, manakala angka rumah musnah paling banyak di selatan negeri White Nile.Punca utama kematian ialah rumah runtuh, lemas dan renjatan elektrik.

(Kemusnahan yang berlaku selepas hujan lebat di Kampung Aboud, El-Manaqil, Sudan/AFP)

Agensi berita rasmi SUNA berkata, sebuah hospital mengalami kerosakan teruk akibat banjir di sebuah kampung di negeri timur Kassala."Tandas runtuh, dan pintu serta tingkap dipecahkan di hospital Um Gargour," kata SUNA."Kampung itu kini dikelilingi air yang mengancam keruntuhan lebih banyak rumah dan kemudahan".Pertubuhan Bangsa-Bangsa Bersatu (PBB) berkata minggu ini bahawa banjir setakat ini telah menjejaskan 286,400 orang.Negeri timur Gedaref dan Kassala, negeri Kordofan Utara dan Selatan, negeri Sungai Nil, dan wilayah Darfur adalah antara yang paling teruk terjejas, menurut agensi kanak-kanak PBB, UNICEF.PBB telah memberi amaran bahawa banjir tahun ini boleh menjejaskan sehingga 460,000 orang, jauh lebih tinggi daripada purata 388,600 orang terjejas setiap tahun antara 2017 dan 2021.Bencana itu berlaku ketika Sudan bergelut akibat pergolakan politik dan krisis ekonomi yang semakin meruncing yang diburukkan lagi oleh rampasan kuasa tentera tahun lalu yang diketuai oleh ketua tentera Abdel Fattah al-Burhan.-AFP


Runtuhan bangunan di Jordan, bayi empat bulan terselamat

AMMAN, 16 September- Seorang ibu, Israa Raed syukur dan gembira apabila pasukan penyelamat berjaya menyelamatkan bayi perempuannya dalam runtuhan bangunan kediaman empat tingkat, di ibu negara Jordan.Malak, berusia empat bulan selamat dan berjaya dibawa keluar dari kawasan runtuhan selepas terperangkap lebih 24 jam."Saya tahu itu dia dengan baju tidur merah jambunya," kata Israa Raed, 26, kepada AFP, selepas menunggu lebih 24 jam untuk mengetahui berita mengenai anak perempuan tunggalnya."Tidak dapat digambarkan dengan kata-kata betapa gembiranya saya...bersyukur kepada Tuhan dia selamat," katanya.Beratus-ratus pasukan penyelamat melakukan misi mencari dan menyelamat di tapak bangunan kediaman yang terletak di daerah Jabal al-Weibdeh, salah satu kawasan kejiranan tertua di Amman, sejak ia runtuh, pada Selasa.Sekurang-kurangnya 10 orang terbunuh, kata pihak berkuasa, tetapi kelangsungan hidup Malak, memberikan sedikit kelegaan bagi ramai rakyat Jordan yang menyaksikan bencana itu berlaku.Rakaman video yang dikongsi perkhidmatan pertahanan awam menunjukkan pasukan penyelamat mengeluarkan gadis kecil itu, pada Rabu dari celah sempit di dalam serpihan. Dia hanya mengalami lebam kecil."Doktor menyatakan adalah satu keajaiban bagi anak perempuan saya untuk keluar dengan selamat dari bawah runtuhan," tambah Raed, di luar Hospital Luzmila, tempat Malak ditahan bagi pemerhatian."Saya mempunyai firasat bahawa dia masih hidup dan suami telah meyakinkan saya bahawa dia sedang menunggu kami," katanya.

Raed, yang menjual minyak wangi dan alat solek memberitahu, anaknya itu ditinggalkan dengan seorang rakan yang tinggal di ruang bawah tanah bangunan itu untuk menghantar pesanan."Saya tidak tinggal di sana. Kawan tinggal di sana dan saya tinggalkan bayi perempuan saya bersamanya."Selepas kira-kira sejam, saya mendapat panggilan telefon memberitahu anak perempuan saya terjatuh."Saya mula berlari seperti orang gila. Saya fikir dia mungkin terjatuh dari katil, tetapi apabila saya tiba, saya lihat seluruh bangunan runtuh menimpa anak perempuan saya.""Saya mula menjerit, 'Di mana bayi saya? Di mana bayi saya?," jelas Raed.Lebih 24 jam kemudian, pasukan penyelamat memberitahu mereka mendengar tangisan bayi" katanya.Hussam Abboud, seorang anggota penyelamat berusia 50 tahun, berkata ia adalah satu keajaiban Malak dapat keluar dalam keadaan masih hidup.Malak tidak cedera parah dalam runtuhan itu dan "lubang kecil" dalam konkrit membolehkannya terus bernafas.Di samping kegembiraan atas kelangsungan hidup bayinya, Raed berasa sedih, kerana rakan dan anak perempuannya terkorban.Sementara itu, seorang lagi ibu, yang keluar membeli-belah ketika runtuhan berlaku, kehilangan tiga anak berusia 17, 12 dan sembilan tahun.-AFP


White House umum bantuan ketenteraan baharu AS$600 juta untuk Ukraine

WASHINGTON, 16 September- White House meluluskan pakej baharu sehingga AS$600 juta bantuan ketenteraan tambahan untuk Ukraine, sebagai sokongan Washington terhadap Kiev dalam memerangi pencerobohan Rusia.Cawangan Eksekutif dalam kenyataan memaklumkan bantuan itu terdiri daripada peralatan dan perkhidmatan, serta latihan.Bagaimanapun, ia tidak memberikan butiran lanjut, termasuk jenis senjata yang disediakan.Sejak Rusia menyerang Ukraine pada Februari, Amerika Syarikat telah memberikan lebih daripada AS$15 bilion bantuan ketenteraan kepada Kiev.Pengumuman terbaru Amerika Syarikat ini dibuat dua minggu selepas tentera Ukraine mula melancarkan serangan balas besar-besaran terhadap tentera Rusia.-AFP

(Sistem roket canggih mobiliti tinggi atau HIMARS termasuk dalam pakej bantuanketenteraan Amerika Syarikat (AS) kepada Ukraine sebelum ini.-Foto fail/AFP)


Sembilan maut, 20 cedera dalam insiden rempuhan konsert kemerdekaan di Guatemala

(Anggota Kementerian Awam berdiri berhampiran mayat selepas berlaku rempuhan pada konsert hari kemerdekaan Guatemala/AFP)

GUATEMALA CITY, 15 September - Sekurang-kurangnya sembilan orang maut dan 20 yang lain cedera awal Khamis dalam rempuhan selepas konsert hari kemerdekaan di barat Guatemala, kata pekerja penyelamat."Palang Merah Guatemala dan anggota bomba sukarela menstabilkan lebih 20 orang yang cedera dan sembilan orang maut di tempat kejadian akibat rempuhan di bandar Quetzaltenango," kata agensi bantuan di Twitter.Akhbar tempatan melaporkan kejadian berlaku ketika beribu-ribu orang cuba meninggalkan esplanade terbuka pada akhir konsert semasa perayaan tradisional 'Xelafer'.

(Seorang anggota Kementerian Awam menutup mayat selepas berlaku rempuhan pada konsert hari kemerdekaan Guatemala/AFP)

Ia adalah kali pertama dalam tempoh tiga tahun Guatemala meraikan kemerdekaannya daripada Sepanyol selepas perayaan dua tahun sebelumnya dibatalkan akibat pandemik COVID-19.Guatemala memperoleh kemerdekaan daripada bekas kuasa kolonial Sepanyol pada 15 September 1821. -AFP


AS masih tidak benar Taliban akses rizab bernilai AS$3.5 bilion

(Jurucakap Jabatan Negara AS, Ned Price)

WASHINGTON, 15 September - Amerika Syarikat (AS) masih tidak membenarkan Taliban mengakses rizab Bank Da Afghanistan bernilai AS$3.5 bilion.Kebenaran diberi hanya jika pembaharuan dilaksanakan namun pengeluaran dana untuk mengurangkan tekanan ekonomi juga dibenarkan.Washington mengumumkan pembentukan mekanisme pembiayaan antarabangsa dengan membenarkan Afghanistan membayar beberapa hutangnya menggunakan rizab yang telah dibekukan AS selepas Taliban menguasai negara itu pada Ogos 2021.

Jurucakap Jabatan Negara AS, Ned Price berkata dana itu akan digunakan untuk membayar input kritikal khususnya pembayaran elektrik dan hutang lain di mana sekiranya tidak dibayar, akan menyebabkan Afghanistan terjerumus kepada ketidakstabilan makroekonomi yang lebih teruk. AS tidak membenarkan Taliban mengakses rizab sehingga pembaharuan dibuat seperti digariskan pentadbiran Joe Biden.Ia termasuk membuktikan bank pusat bebas daripada kawalan kerajaan Afghanistan, memulakan langkah anti pengubahan wang haram dan berusaha menghalang pembiayaan aktiviti keganasan.


Banjir Pakistan: Hampir 1,500 orang terbunuh

(Banjir di Pakistan menjejaskan jutaan penduduk, merosakkan rumah, sistem pengangkutan,tanaman dan ternakan/AFP)

ISLAMABAD, 15 September - Banjir di Pakistan telah menenggelamkan kawasan besar di negara Asia Selatan itu dan mengakibatkan hampir 1,500 orang terbunuh.Ia turut menjejaskan jutaan penduduk, merosakkan rumah, sistem pengangkutan, tanaman dan ternakan dengan anggaran kerugian dilaporkan berjumlah AS$30 bilion.Menurut laporan yang dikeluarkan, kanak-kanak mangsa tertinggi yang menjadi korban yang kebanyakannya gagal diselamatkan ketika banjir berlaku.Kerajaan dan Pertubuhan Bangsa Bersatu (PBB) memaklumkan perubahan iklim sebagai punca kenaikan paras air yang terlalu cepat dengan wilayah selatan Sindh paling teruk terjejas.

(Banjir di Pakistan menjejaskan jutaan penduduk, merosakkan rumah, sistem pengangkutan, tanaman dan ternakan/AFP)

Sementara itu, Agensi kesihatan Pakistan melaporkan jumlah kes pesakit yang menghidap penyakit bawaan air meningkat susulan paras air yang tidak menunjukkan tanda surut akibat banjir yang berlaku di negara itu.Menurut seorang doktor hospital medan, Zee-Shan Ul-Haq, ketiadaan bekalan air bersih telah menyulitkan keadaan.Menteri Kesihatan Sindh, Azra Fazal Pechuho pula berkata seramai 856,000 ribu pesakit telah dirawat sejak banjir bermula yang kebanyakannya mengalami penyakit cirit-birit, malaria, penyakit kulit, dan demam denggi.Rata-rata pesakit menerima rawatan di hospital-hospital bergerak kerana lebih 1,200 fasiliti kesihatan rosak dan ditenggelami air.


Polis Korea Selatan tahan wanita warga New Zealand dituduh bunuh dua anaknya

(Wanita yang dituduh membunuh dua anaknya di New Zealand, ditahan polis Korea Selatan di tenggara bandar Ulsan/AFP)

SEOUL, 15 September - Polis Korea Selatan menahan seorang wanita yang dituduh membunuh dua anaknya, di mana mayat kanak-kanak itu ditemui dalam beg pakaian di New Zealand bulan lepas.Menurut polis, wanita berusia 42 tahun itu merupakan warga New Zealand kelahiran Korea Selatan, ditahan di tenggara bandar Ulsan dan telah dipindahkan ke ibu kota Seoul untuk menghadapi prosiding ekstradisi.“Polis menahan suspek di sebuah apartmen di Ulsan pada Khamis selepas memantau keberadaannya melalui rakaman CCTV,” kata Agensi Polis Kebangsaan Korea Selatan dalam satu kenyataan.

"Suspek dituduh oleh polis New Zealand telah membunuh dua anaknya, berumur tujuh dan 10 tahun ketika kejadian sekitar tahun 2018 di kawasan Auckland.""Dia tiba di Korea Selatan selepas melakukan jenayah tersebut dan telah bersembunyi sejak itu," tambahnya.Imej dalam media tempatan menunjukkan wanita itu, yang belum dikenal pasti oleh polis di Korea Selatan atau New Zealand, dibawa keluar dari balai polis Ulsan oleh pasukan penyiasat. -AFP